Izvješće o radu Muzeja grada Karlovca za 2021. godinu

Uvod

Muzeji grada Karlovca, karlovačka su kulturna ustanova utemeljena 1904. godine, osnivač im je Grad Karlovac. Kao javna i neprofitna muzejska ustanova osnovani su sa svrhom očuvanja i predstavljanja baštine karlovačkog područja i njegovih stanovnika, upisani su u Očevidnik muzeja. Zakonski okvir unutar kojeg Muzeji grada Karlovca djeluju čine nacionalni zakoni i pravilnici: Zakon o muzejima (NN 61/18, NN 98/19), Zakon o ustanovama (NN 76/93, NN 29/97, NN 47/99 – ispravak, NN 35/08, NN 127/19), Zakon o zaštiti i očuvanju kulturnih dobara s pripadajućim pravilnicima (NN 69/99, 151/03, 157/03 – ispravak, 87/09, 88/10, 61/11, 25/12, 136/12, 157/13, 152/14, 44/17, 90/18, [32/20](https://www.zakon.hr/cms.htm?id=43443), [62/20](https://www.zakon.hr/cms.htm?id=44587), [117/21](https://www.zakon.hr/cms.htm?id=50296)), Zakon o financiranju javnih potreba u kulturi (NN 47/90, NN 27/93, NN 38/09), Zakon o kulturnim vijećima (NN 48/14, 44/09, 68/13) te Pravilnik o uvjetima i načinu ostvarivanja uvida u muzejsku građu i muzejsku dokumentaciju (NN 115/01), Pravilnik o sadržaju i načinu vođenja muzejske dokumentacije o muzejskoj građi (NN 108/02), Pravilnik o načinu i mjerilima za povezivanje u sustav muzeja Republike Hrvatske (NN 16/19), Pravilnik o stručnim i tehničkim standardima za određivanje vrste muzeja, za njihov rad, te za smještaj muzejske građe i muzejske dokumentacije (NN 30/06), Pravilnik o stručnim muzejskim zvanjima i drugim zvanjima u muzejskoj djelatnosti te uvjetima i načinu njihova stjecanja (NN 104/19), Pravilnik o upisniku javnih i privatnih muzeja u Republici Hrvatskoj (NN 16/19.

Temeljem tih zakona i pravilnika Muzeji grada Karlovca imaju svoje akte koji pobliže definiraju način i ustrojstvo ustanove kao i način rada: Statut Muzeja grada Karlovca, Pravilnik o unutarnjem ustrojstvu i načinu rada MGK-a, Pravilnik o organiziranju izložbene djelatnosti Galerijskog odjela Gradskog muzeja Karlovac u Galeriji „Vjekoslav Karas“, Pravilnik o uvjetima pristupa muzejskim prostorima GMK-a, Pravilnik o načinu i uvjetima uvida u muzejsku građu i muzejsku dokumentaciju GMK-a, Pravilnik o reviziji muzejske građe GMK-a, Pravilnik o zaštiti arhivskog i registraturnog gradiva, Pravilnik o zaštiti od požara, Pravilnik zaštite na radu, Politika prikupljanja, Plan prikupljanja i Plan preventivne zaštite i restauracije muzejske građe.

Danas Muzeji grada Karlovca djeluju kao kompleksna muzejska ustanova na više lokacija čuvajući i istražujući kulturne i prirodne artefakte, aktivno ih interpretirajući i prenoseći njihove poruke. Djelujući u lokalnoj zajednici, provode odgovornu kulturnu politiku, nastojeći razvijati stručni rad i istovremeno odgovoriti na suvremene izazove koje nameću gospodarski i korisnički zahtjevi.

**Ustrojbene jedinice MGK-a**

Djelatnost Muzeja organizirana je kroz četiri ustrojbene jedinice: **Gradski muzej Karlovac,** matična kuća na Strossmayerovom trgukoja je sjedište muzeja i u kojoj se nalazi stalni postav, informativni prostor sa suvenirnicom, studijski depo, uredi i prostori za povremene izložbe.

Sjedište Muzeja grada Karlovca u tom prostoru se nalazi od 1953. godine, u kuriji iz prve polovice 17. stoljeća, smještenoj u središtu karlovačke Zvijezde na Strossmayerovom trgu 7. Okosnicu zgrade čini stalni postav smješten na prvom katu, u hodniku i u sedam soba, formiran od izložaka čiji vremenski raspon seže od najstarijih geoloških razdoblja do početka 20. stoljeća. Počevši od prirodnih osobina našeg kraja, kao što su mineralni sastav, fosilizirani stanovnici Panonskog mora ili pak kosti sisavaca iz ledenog doba, preko atraktivnog svetišta iz prapovijesnog željeznog doba, Turske Kose s najbogatijom zbirkom zavjetnih glinenih figurica. Središnje mjesto od nacionalnog i europskog značaja predstavlja izgradnja vojnog sustava s renesansnom šesterokrakom karlovačkom zvijezdom. Slijedi prikaz bogatog trgovačkog grada i sjedišta preporodne misli ali i kulturnog razvoja. U posljednjem poglavlju stalnog postava upoznajemo se sa seoskim životom i etnografskom baštinom. Stalni postav svojevrsni je portret Karlovca i okolice, kronološki koncipiran, a organiziran na temelju izbora najreprezentativnijih predmeta. Sadašnji postav otvoren je 1996. i djelomično je izmijenjen u odnosu na postav koji je 1990. sklonjen zbog početka Domovinskog rata.

**Galerija „Vjekoslav Karas“** namjenski je građen objekt za povremene tematske i retrospektivne izložbe. U prostoru Galerije nalaze se uredi i depoi za potrebe Galerijskog odjela. Izložbeni prostor na prvom katu najatraktivniji je i najopremljeniji izložbeni prostor u Karlovcu, a karakterizira ga preglednost i fleksibilnost. U Galeriji „Vjekoslav Karas“ u prizemlju se nalazi prijemni prostor za posjetitelje, čuvaonica i radne prostorije djelatnika, u izložbenom prostoru na prvom katu održavaju se povremene muzejske i galerijske izložbe.

**Muzej Domovinskog rata Karlovac – Turanj**smješten na prostoru nekadašnjeg vojnog kompleksa poznatog i kao Križanić Turanj, na južnim prilazima gradu Karlovcu.

Središte kompleksa je zgrada poznata kao *Hotel California* koja je projektom rekonstrukcije preuređena u muzejski prostor pri čemu su sačuvani ostatci vanjskih zidova a muzejski sadržaji organizirani unutar postojećih zidova obloženih staklenom ovojnicom.

Unutarnji prostor zgrade organiziran je na tri etaže. U prizemlju zgrade nalazi se Spomen-soba poginulim hrvatskim braniteljima, prijemni prostor za posjetitelje i suvenirnica. Na prvome katu postavljena je izložba *Karlovac 1991. – 1995*. Dio izložbe je na vanjskom prostoru kompleksa gdje je prezentirana borbena tehnika.

Osnovna ideja izložbe je prikaz obrane grada i života njegovih stanovnika u Domovinskom ratu. Postav izložbe je interaktivan, uz originalne predmete iz naših zbirki, sadržaji su predstavljeni putem različitih medija: fotografija, video i audio prezentacija, animacija, koji se međusobno upotpunjuju i čine izložbu razumljivom svim skupinama posjetitelja. U potkrovlju Californije je smještena višenamjenska dvorana, knjižnica s čitaonicom te uredski prostori.

**Stari grad Dubovac**

Stari grad Dubovac je jedan od najljepših primjera spomenika hrvatske povijesne baštine. Renesansni kaštel s gotičkim elementima je popularni baštinski lokalitet koji zauzima jedno od najvažnijih mjesta u turističkoj i kulturnoj ponudi grada Karlovca. Uz najviši vidikovac Karlovca, stalni postav u jednoj od kula, novouređenu suvenirnicu, restoran u prizemlju tu je i multifunkcionalna izložbena dvorana na prvom katu u kojoj se na povremenim izložbama otvara dijalog sa raznolikom baštinom (arheološkom, etnološkom, kulturno-povijesnom) ali i aktualnom društvenom tematikom (izbjeglice, marginalne skupine).

U sklopu projekta "Fortitude" tijekom 2021. posebna pažnja je posvećena stvaranju zajedničkih projekata sa srodnim spomenicima kulture te razvoju kulturnih industrija (maketarstvo, rekviziterstvo). U pripremi je interpretacijski centar Kula kartografa koji afirmira jedinstvenost vidika koji se otvara na Starom gradu (jedini vidikovac s pogledom na teritorij dva povijesna carstva odnosno tri suvremene države), pri čemu je značaj karlovačkog teritorija na jedinstven način artikuliran kroz medij povijesne i suvremene kartografije.

Radi omogućavanja efikasnijeg i transparentnijeg upravljanja ovim vrijednim kulturnim dobrom, osnivač Muzeja i vlasnik kulturnog dobra Starog grada Dubovca, Grad Karlovac je Odlukom Gradskog vijeća dao na upravljanje bez naknade i preostali dio Starog grada Dubovca Muzejima grada Karlovca na period od 10 godina. Odluka je stupila na snagu 1. siječnja 2022.

Muzeji grada Karlovca su po stupanju Odluke na snagu pristupili reviziji „Studije održivog razvoja kulturnog turizma za Stari grad Dubovac“ izrađivača „MUZE d.o.o“, što dokazuje sistematski pristup i razvijanje održivog upravljanja Starim gradom.

Muzeji grada Karlovca pored navedenih objekta imaju u vlasništvu i Memorijalnu kuću obitelji Ribar a za potrebe muzejske čuvaonice, unajmljen je prostor „Male pošte“ u ulici Ivana Meštrovića 8.

**Misija Muzeja grada Karlovca**

Misija Muzeja grada Karlovca je svojim kvalitetnim stručnim radom, prikupiti, istražiti, zaštititi, interpretirati i prezentirati prirodnu i kulturnu baštinu grada Karlovca i njegove okolice u svrhu obrazovanja, tumačenja i predstavljanja za opću dobrobit zajednice i šire javnosti.

**Vizija Muzeja grada Karlovca**

Naša je vizija biti vodeća ustanova u kulturi grada Karlovca, primjer kvalitetne i odgovorne skrbi o kulturnoj i prirodnoj baštini grada Karlovca i okolice.

**Vrijednosti koje promiču Muzeji grada Karlovca**

*Profesionalnost i predanost*

Profesionalnost i predanost u radu na prikupljanju, istraživanju, očuvanju, interpretaciji i prezentaciji kulturne i prirodne baštine grada Karlovca i okolice, kao i suradnja s najširim krugom partnera i suradnika.

*Edukativnost*

Proaktivno stvaranje neformalnog i informalnog obrazovnog okruženja u kojem najširi spektar korisnika svoje slobodno vrijeme provodi na kvalitetan način gdje se potiče korisnika na kritičko razmišljanje i pridonosi osobnom razvoju pojedinca, njegovom samopoštovanju te razvoju zajednice u cjelini.

*Uključivost*

Uključiv pristup u popunjavanju zbirki i interpretaciji baštine te provođenju programskih aktivnosti.

*Komunikativnost*

U svom radu velika se pažnja pridaje primjeni suvremenih komunikacijskih trendova.

*Kvaliteta*

Na dobrim osnovama dosadašnjeg kvalitetnog rada i tradicije težimo razvoju u skladu sa suvremenim muzeološkim standardima.

**Muzejski fundus**

Muzejski fundus obasiže 23814 muzejskih predmeta (27101 fizički predmet) prikupljenih iz različitih izvora. Stručni muzejski rad organiziran je po odjelima, a unutar svakog odjela, postoji nekoliko zbirki.

*Arheološki odjel*

Arheološki odjel prikuplja, čuva i izlaže artefakte koji svjedoče o ljudskoj prisutnosti od prapovijesti do novog vijeka. Predmeti su prikupljeni na širem karlovačkom području arheološkim rekognosciranjima, iskopavanjima, otkupima i darovanjima razvrstani su u šest muzejskih zbirki prema periodu nastanka, uporabi i lokalitetu. Uporabni, ukrasni, kultni keramički, koštani, stakleni i metalni predmeti te kamena plastika razvrstani su prema vremenu nastanka i uporabe u Zbirku prapovijesne građe, Zbirku antičke građe, Zbirku srednjovjekovne građe, Zbirku novovjekovne građe i Numizmatičku zbirku. Istraživanja Arheološkog odjela bila su orijentirana na područje Topuskog, Tursku kosu i okolne lokalitete, a posljednjih nekoliko godina orijentirani smo na uže područje Karlovca istražujući Stari grad Dubovac, karlovačku Zvijezdu, Turanj, Kamensko i dr. Najveći broj predmeta dolazi s lokaliteta Turska kosa kraj Topuskog, Kirin, Dubovac, Ozalj, Krnjak, Barilović, Kamanje, Kamensko i dr.

Zbirka prapovijesne građe sadržava više od 500 inventiranih predmeta koji svjedoče o najstarijoj ljudskoj prisutnosti na karlovačkom području. Datiranje predmeta obuhvaća široki vremenski raspon, otprilike od 20 000 g. pr. Kr. do 4. st. pr. Kr. te objedinjuju kameno, bakreno, brončano i željezno doba. Najbrojniji je keramički materijal koji pokazuje raznovrsnost kulturnih fenomena i utjecaja, a malobrojniji su metalni, kameni i koštani predmeti.

Muzejska zbirka Topusko najveća je arheološka zbirka i ima više od 1100 inventiranih predmeta, a čine je keramički i metalni predmeti te kamena plastika. Datirani su u razdoblje od prapovijesti do srednjeg vijeka i prikupljeni na lokalitetima Kiringrad, Lasinja, Lončarevac, Nikolino brdo, Perna, Topusko, Turska kosa, Velika Vranovina i dr. Važan dio zbirke čine glineni idoli i drugi predmeti atribuirani Kolapijanima.

Zbirka antičke građe obuhvaća više od 160 inventiranih predmeta koji vremenski pripadaju razdoblju antike, odnosno, dio su materijalne kulture Rimljana od 1. do 4. stoljeća, iz vremena dominacije rimske kulture na prostoru karlovačkog Pokuplja. Glavninu zbirke čine brončani ulomci minimalno dviju skulptura pronađenih u rijeci Kupi, metalni, koštani i stakleni nakit, metalno oružje i oruđe, medicinski instrumenti, predmeti za svakodnevnu upotrebu, metalni ključevi kao grobni prilozi i dr. U zbirci se nalaze i rimski nadgrobni spomenici izloženi u dvorištu Muzeja.

Zbirka srednjovjekovne građe najmanja je arheološka zbirka koja ima 54 inventirana predmeta datirana u razdoblje od početka 5. do prve polovice 15. stoljeća. Predmeti su reprezentativni primjerci srednjovjekovne baštine karlovačkog Pokuplja s brojnim analogijama na susjednim područjima Sjeverne Hrvatske i Slovenije. Najveći dio zbirke čine keramički ulomci posuda, gotički vrčevi i čaše na nogu, a u manjem broju zastupljeni su oružje i vojna oprema od bronce i željeza, oruđe, predmeti za svakodnevnu upotrebu i nakit.

U Zbirci novovjekovne građe nalazi se više od 1000 predmeta datiranih u novi vijek, u razdoblje od kraja 15. do kraja 19. stoljeća, a najveći dio zbirke pripada razdoblju 17. i 18. stoljeća. Predmeti su prikupljeni u arheološkim istraživanjima uz crkve u kojima su otkrivena groblja ili pojedinačni grobni ukopi. Zbirku čine različiti keramički, metalni, stakleni, koštani i drveni predmeti od kojih valja izdvojiti dijelove odjeće i obuće (kopčice, dugmad i karičice), nakit (prstenje, ogrlice, privjesci i naušnice), oruđe, oružje, keramičke posude i ulomke posuda, keramičke lulice, drvenu dugmad, perlice od sjemenki, dijelove tkanine i dr.

Numizmatička zbirka objedinjuje antički, srednjovjekovni i novovjekovni novac koji datira od razdoblja antike do suvremenog doba. Najznačajniji predmet zbirke svakako je zlatnik hrvatsko-ugarskog kralja Matije Korvina.

*Povijesni odjel*

Povijesni odjel izrastao je iz Odjela za radnički pokret, NOB i socijalističku izgradnju osnovanog 1964. godine. Vodili su ga Aleksandar Strzalkowski, Milkica Vuković, Milica Banda, Branko Budimir Bekan, Želimir Miklić i Milica Radojčić.

Zbirke Povijesnog odjela Gradskog muzeja Karlovac formirane su prema vrsti građe i obuhvaćaju predmete od 11. st. do 1990. godine, osim Zbirke NOB-a i socijalističke izgradnje koja je sljednik Odjela za radnički pokret, NOB i socijalističku izgradnju.

Unutar odjela odvija se sustavno prikupljanje, obrada, konzervacija i restauracija te objava građe.

Odjel čine sljedeće zbirke: Zbirka dokumentarne građe, Zbirka fotografija, fotografske opreme i pribora, Zbirka NOB-a i socijalističke izgradnje, Zbirka odlikovanja, medalja i plaketa, Zbirka odora, zastava i lenti, Zbirka oružja i vojne opreme, Zbirka razglednica i čestitki i Zbirka varia.

*Galerijski odjel*

Galerijski odjel osnovan je 1954. godine povezivanjem Galerije slika Grada Karlovca s Gradskim muzejom Karlovac. Od 2010. godine muzejska građa razvrstana je u osam muzejskih zbirki pa ga čine Zbirka akvarela, Zbirka crteža, Zbirka grafike, Zbirka modernog i suvremenog slikarstva, Zbirka plakata, Zbirka skulptura, Zbirka slika 18. i 19. stoljeća i Zbirka umjetničke fotografije, multimedije i drugih suvremenih tehnika. Zbirke Galerijskog odjela su neiscrpan izvor za istraživanje i prezentaciju likovnog života grada Karlovca i umjetničkih opusa likovnih umjetnika biografijom i/ili opusom vezanih za Karlovac i karlovački kraj te ujedno za istraživanje i prezentaciju umjetničkih osobnosti, opusa i pojava od značaja za nacionalnu baštinu i identitet (Vjekoslav Karas, Matija Schieder, Jakov Šašel, Ivan Bauer, Vatroslav Župnačić, Hugo Lukšić, Slava Raškaj, Miron Makanec, Boško Gagić, Marijan Detoni, Josip Restek, Ljudevit Šestić, Zlatko Šulentić, Blaž Ćuk, Nikola Dargarić, Alfred Krupa, Franjo Koren, Višnja Ercegović, Josip Vaništa, Miroslav Šutej, Dražen Barić, Petar Grgec, Vlaho Pečenec, Ivan Stošić, Viktor Šipek, Đorđe Petrović, Krunoslav Zubčić, Daniel Butala) Uglavnom darivanjem sabiru se djela suvremenih hrvatskih umjetnika koji se karlovačkoj publici predstavljaju samostalnom izložbom. Radi nepostojanja prikladnog izložbenog prostora zbirke Galerijskog odjela nisu izložene u obliku stalnog postava već se umjetnička djela segmentalno izlažu u sklopu tematskih i monografskih povremenih izložbi.

*Kulturno-povijesni odjel*

Sukladno muzejskoj praksi i poslanju muzeja, kulturno-povijesni odjel se bavi raznolikim svjedočanstvima kulturnog života. U muzejskim su zbirkama zastupljeni inventari iz privatnih (većinom stambenih) i javnih prostora: namještaj, posuđe i pribor, posoblje i ambijentalni ukrasi, tehnikalije, arhitektonski elementi i ulična oprema. O kulturi odijevanja svjedoči zbirka odjeće i modnog pribora. Inventar iz proizvodnih i komercijalnih prostora prevladava u zbirci industrijska baštine te zbirci dizajna i ambalaže. Što se tiče djelovanje ustanova i drugih organizacija, tematskim zbirkama su zastupljeno školstvo i željezničarstvo. Karte, nacrti i planovi organizirani su kao izvori podataka o urbanizmu, arhitekturi, hortikulturi i dizajnu. Najbrojnija su svjedočanstva 19. i 20 stoljeće, malobrojna su ona iz 18. stoljeća.

Kulturno-povijesni odjel ima sljedeće zbirke: Zbirku ambijentalnih i priručnih tehnikalija, Zbirku dizajna i ambalaže, Zbirku karata, nacrta i planova, Zbirku odjeće i modnog pribora, Zbirku posuđa i pribora, Zbirku arhitektonskih elemenata i ulične opreme, Zbirku industrijske baštine, Zbirku namještaja, Zbirku posoblja i ambijentalnih ukrasa, Zbirku školstva, Zbirku željezničarstva Josipa Štimca.

*Prirodoslovni odjel*

Prirodoslovni odjel MGK radi u skladu s planom muzeja. U njemu se nalaze 3 zbirke koje reprezentativno prezentiraju Karlovac i njegovu širu okolicu. Od fundusa zastupljeni su geološko-paleontološki, entomološki, botanički i ihtiološki predmeti te manji dio vremenom muzealiziranih pomagala i opreme koja su se prije koristila pri prirodoslovnim istraživanjima. Odjel teži podizanju svijesti karlovačke javnosti kroz stručan rad, usavršavanje voditelja i istraživanja, pogotovo na području entomologije, konstantan i aktivan pedagoški rad te suradnju s drugim odjelima MGK, matičnim institucijama i drugim srodnim ustanovama. Odjel vrši aktivno prikupljanje fundusa prvenstveno istraživačkim terenskim radom te otkupom, donacijama i razmjenom s drugim srodnim institucijama.

Odjel čine zbirke: Geološko-paleontološka zbirka, Entomološka zbirka, Ihitiološka zbirka i Herbarij.

*Etnografski odjel*

Etnografski odjel MGK obiluje raznolikom etnološkom građom podijeljenom na devet zbirki. Radi se o različitim uporabnim i ukrasnim predmetima koji su nastali u seoskim sredinama ili su ih za seljake izrađivali obrtnici nastanjeni u gradovima. Datiraju uglavnom s kraja 19. i prve polovice 20. stoljeća. Danas ih smatramo vrijednom kulturnom baštinom koja govori o nekadašnjem načinu života, o estetskim i moralnim vrijednostima minulih vremena, o općim promjenama u društvu i o utjecajima građanske kulture na narodno stvaralaštvo. U strukturi narodnih rukotvorina sačuvane su osnove pretpovijesnih tehnika izrade koje su se generacijama prenosile s koljena na koljeno. Sačuvani predmeti prikupljeni su u selima karlovačkog područja (današnje Karlovačke županije) s područja Žumberka, Donje Kupčine i Like (Kaluđerovac). U kulturno-povijesnom pogledu tipični su za prostor između velikih geografskih areala, gdje se dodiruju i međusobno prožimlju značajke dinarskog, panonskog, jadranskog, istočno-alpskog kulturnog stila.

Etnolografski odjel sastoji se od sljedećih zbirki: Zbirka braće Seljan, Zbirka drvodjelstva, Zbirka kožarstva i obućarstva, Zbirka lončarstva, Zbirka medičarstva i svjećarstva, Zbirka metalnih predmeta, Zbirka nakita, Zbirka pletarstva i Zbirka tekstilnog rukotvorstva.

*Odjel suvremene povijesti*

Odjel je ustanovljen s ciljem prikupljanja, proučavanja i prezentiranja predmeta koji dokumentiraju vrijeme od 1990.-ih godina 20.st, raspad Socijalističke Federativne Republike Jugoslavije, stvaranje Republike Hrvatske, s osobitim naglaskom na Domovinski rat od 1991. do 1995. Strukturna obilježja Odjela određena su najznačajnijom funkcijom građe koju obrađuje. Sustavno prikupljanje građe započelo je 1992. godine. Sakupljena muzejska građa do 2007. godine bila raspoređena u postojećim zbirkama Povijesnog odjela Gradskog muzeja Karlovac. Poradi učinkovitije obrade, zaštite i prezentacije ovoga heterogenog materijala osnovan je poseban odjel. Tematska raznolikost i brojnost prikupljenih predmeta uvjetovala je razvrstavanje građe u više zbirki: zbirku oružja i vojnih vozila iz Domovinskog rata, zbirku odora i vojne opreme iz Domovinskog rata, zbirku dokumenata iz Domovinskog rata, zbirku filmskih i video zapisa iz Domovinskog rata i zbirku svakodnevice i zbirka fotografija iz Domovinskog rata fotografa Gorana Vranića. Znatan dio predmeta zbirki prezentiran je na izložbi stalnog postava Karlovac 1991. – 1995. postavljenoj u Muzeju Domovinskog rata Karlovac -Turanj koji je otvoren 2019. godine. Rad odjela je uz redovite aktivnosti prikupljanja, zaštite i prezentacije usmjeren i na edukaciju različitih dobnih i motivacijskih skupina s naglasakom na djecu školskog uzrasta, organizirane skupine turista i individualne posjetitelje s ciljem informiranja o suvremenoj hrvatskoj povijesti. Program se realizira edukacijom putem stalne izložbe, programima u suradnji sa školama, radionicama, povremenim izložbama, tiskanjem publikacija. Dio djelovanja odjela čini stručni rad kustosa na istraživanju novije hrvatske povijesti.

**Zaposlenici MGK-a**

U Muzejima grada Karlovca zaposlen je 31 djelatnik: 9 kustosa, 3 muzejska pedagoga, dokumentarist, voditelj marketinga i odnosa s javnošću, informatičar, muzejski tehničar/vozač, voditelj računovodstvenih i knjigovodstvenih poslova, administrativni tajnik, likvidator - knjigovođa, blagajnik - pomoćni knjigovođa, 3 prodavača - informatora, 2 domara, 4 čistača – dostavljača, voditelj Galerije „Vjekoslav Karas“ i ravnatelj.

Po stupnju obrazovanja, najveći dio djelatnika (56%) ima visoku stručnu spremu (od čega 2 mr.sc.). Što se tiče muzejskih stručnih zvanja, u MGK su zaposleni: 1 muzejski savjetnik, 3 viša kustosa, 1 viši kustos pedagog, 8 kustosa, 2 muzejska pedagoga, 1 dokumentarist i 1 viši muzejski tehničar.

**Javnost rada**

Djelovanje i programi Muzeja grada Karlovca su tijekom cijele godine oglašavani u tiskanim i digitalnim medijima i vanjskim oglasnim prostorima. U svrhu promoviranja sadržaja Muzeja korišteni su i vanjski besplatni oglasni prostori te oglasni prostori u vlasništvu Muzeja poput *citylightova*, fasadnih *bannera* i ostalih prostora za oglašavanje u sklopu jedinica Muzeja grada Karlovca. Uz kampanje vezane uz programske aktivnosti (izložbe, pedagoški programi, događaji, obilježavanje važnih datuma i sl.) svih četiriju jedinica Muzeja grada Karlovca i promidžbu sadržaja jedinica kroz oglašavanje u digitalnim medijima i tiskanim medijima distribuiranim diljem Hrvatske provedena je i kampanja kojom je u Karlovcu i Zagrebu predstavljen vizualni identitet Muzeja grada Karlovca i njegovih lokacija.

U protekloj je godini produciran i predstavljen promotivni **video Muzeja Domovinskog rata** Karlovac – Turanj, sa svrhom informiranja domaće i međunarodne publike o sadržajima novog Muzeja. Promotivni video se može pogledati na službenim mrežnim stranicama Muzeja grada Karlovca, Youtube kanalu MGK i mrežnim stranicama Europskog muzejskog foruma, kao i Youtube kanalu EMF-a.

Sa službenom **promjenom krovnog naziva** pod kojim djeluju Gradski muzej Karlovac, Galerija „Vjekoslav Karas“, Muzej Domovinskog rata Karlovac – Turanj i Stari grad Dubovac u Muzeje grada Karlovca u protekloj je godini nastala potreba za formiranjem novog vizualnog jezika koji će oblikovati vizualni identitet i komunikaciju Muzeja i njegovih sastavnica u javnosti.

Kontinuiranom primjenom vizualnog identiteta u digitalnim i tiskanim materijalima organizacijskih i programskih aktivnosti rezultirat će stvaranjem brenda Muzeja grada Karlovca i njegovih ustrojbenih jedinica, čime će se u lokalnom i nacionalnom kontekstu povećati vidljivost poslanja i djelovanja Muzeja. **Brendiranjem** Muzeja grada Karlovca i njegovih ustrojbenih jedinica postiže se razumijevanje javnosti o ujedinjenom djelovanju različitih sastavnica pod novim krovnim nazivom. Stvaranjem prepoznatljive i dobre slike Muzeja u javnom prostoru se stimulira unapređenje kvalitete i razumijevanja vizualne i sadržajne komunikacije Muzeja i njegovih jedinica što za cilj ima povećanje posjećenosti. Brendiranjem Muzeja grada Karlovca komunicira se jedinstvenost Muzeja, čije sastavnice čine bogatu kulturnu ponudu grada, a svojom različitošću poslanja, djelovanja i programskim sadržajima privlače raznovrsne skupine posjetitelja. Implementacijom vizualnog identiteta želi se postići povezivanje publike s novim krovnim nazivom te popularizacija sadržaja i programa sastavnica Muzeja, kao i bolje upravljanje odnosima s posjetiteljima kroz izgradnju čvrstog odnosa s budućim i već postojećim posjetiteljima. Brendiranje Muzeja grada Karlovca i njegovih sastavnica učinit će Muzeje jače orijentiranima prema publici i ostvarenju misije kojom je između ostaloga naglašena i prezentacija prirodne i kulturne baštine grada Karlovca i njegove okolice u svrhu obrazovanja, tumačenja i predstavljanja za opću dobrobit zajednice i šire javnosti.

Dizajn vizualnog identiteta Muzeja grada Karlovca osmišljen i oblikovan u 2021. godini utemeljen je na dvoslojnosti, na razini cjelokupnog identiteta govorimo o Muzejima grada Karlovca, dok na individualnoj razini o vizualnom identitetu pojedine jedinice. U tom kontekstu uvažene su jedinstvene karakteristike jedinica te različitosti njihovih poslanja i djelovanja pod krovnim nazivom. Primjenom novog vizualnog identiteta postiže se veća vidljivost sadržaja i programa jedinica Muzeja grada Karlovca, kao i razumijevanje njihova ujedinjenog djelovanja pod novim nazivom.

**Vizualni identitet** Muzeja grada Karlovca čini sustav elemenata čija je zadaća riješiti složeni izazov identificiranja četiri tematski različite lokacije kao dijela cjelovitog sustava. Svaka lokacija je kodirana kroz nekoliko elemenata: linijske oznake lokacije, boju pridruženu svakoj lokaciji i geometrijske elemente. Svim lokacijama su zajednički logotip, primarna i sekundarna plakatna tipografija, tipografija za tekst, mreža kojom se konstruira vizual i postupak odabira sekundarnih i tercijarnih boja. Pravila sinteze elemenata identiteta su, dakle, definirana postupcima, a ne fiksnim pozicijama. Uspostavljen je fleksibilan i modularan sustav, prilagođen digitalnim, kao i tiskanim medijima. Raznolikost programa na četiri lokacije, kao i količina različitih primjena identiteta, zahtijevali su suvremen pristup koji omogućava brojne permutacije, bez da kompromitira prepoznatljivost pojedine lokacije u odnosu na cjelinu. Dizajneri Andro Giunio i Sven Sorić autori su koncepta cjelokupnog vizualnog identiteta Muzeja grada Karlovca, dok je mladi karlovački arhitekt Dino Begović autor logotipa Muzeja grada Karlovca.

Protekle godine u funkciju je puštena i **nova mrežna stranica Muzeja grada Karlovca**. Ishodišna točka arhitekture mrežnog mjesta Muzeja je krovna stranica kojom su objedinjeni sadržaji svih lokacija Muzeja grada Karlovca. Na drugoj razini arhitekture dolazimo do glavnih stranica pojedinih lokacija koje se, ovisno o poslanju i karakteristikama djelovanja, granaju na sadržaje o lokacijama, odjelima, zbirkama, stalnim postavima, povremenim izložbama, pedagoškim programima i slično. Novodizajnirana mrežna stranica oblikovno je usklađena s novim vizualnim identitetom, korisnicima omogućava jednostavniju navigaciju, kvalitetniju preglednost programskih aktivnosti svih ili pojedinačnih lokacija i lakši pronalazak informacija i podataka ovisno o specifičnim interesima korisnika. Mrežnu stranicu Muzeja grada Karlovca oblikovao je dizajner Andro Giunio, a razvila tvrtka Link2.

Dodatnu vrijednost mrežne stranice Muzeja grada Karlovca čine muzejski online projekti čija je ukupna posjećenost na godišnjoj razini visoka, a po ukupnom broju posjeta pojedinačnim online projektima na prvom mjestu je Virtualni muzej karlovačke industrije, drugom Govori karlovačkog područja i trećem Mrežni katalog muzejskih zbirki. Osim online projekata, na mrežnoj stranici se nalazi i muzejski blog putem kojeg se posjetitelji mogu dodatno informirati o stručnim muzejskim temama i radu. Na godišnjoj razini, osim stručnih publikacija, Muzej izdaje i časopis Glas u kojem su obrađene aktualne muzejske teme i programske aktivnosti koje su u proteklih godinu dana realizirane na lokacijama Muzeja grada Karlovca. Muzejski časopis je besplatan i dostupan na lokacijama Muzeja.

Javnost je o djelovanju i radu četiri ustrojbene jedinice Muzeja grada Karlovca kontinuirano informirana putem priopćenja za medije prema lokalnim i nacionalnim medijima, službene mrežne stranice Muzeja, društvenih mreža Muzeja grada Karlovca i Muzeja Domovinskog rata Karlovac – Turanj te putem ostalih digitalnih platformi, kao i izjavama, intervjuima i gostovanjima u raznim televizijskim i radijskim emisijama lokalnih i nacionalnih medija. Prisutnost programskih sadržaja Muzeja grada Karlovca tijekom 2021. godine na lokalnoj razini najzastupljenija je bila u sljedećim elektroničkim (internetski portali, radio i televizija) i tiskanim medijima: Karlovački.hr, Radio Mrežnica.hr, KAportal.hr, Trend.com.hr, aktivirajkarlovac.net, Karlovački tjednik, Radio Mrežnica, Radio Prvi karlovački, Trend Radio, Trend TV, Mreža TV i sl. Na nacionalnoj razini programski sadržaji jedinica Muzeja grada Karlovca su 2021. godine bili prisutni u sljedećim elektroničkim i tiskanim medijima: culturnet.hr, vecernji.hr, jutarnji.hr, hrt.hr, nacional.hr, tportal.hr, 24sata.hr, rtl.hr, gloria.hr, journal.hr, dnevnik.hr, glasistre.hr, hrvatskivojnik.hr, index.hr, buro247.hr i sl.; Jutarnji list, Večernji list, Slobodna Dalmacija, Vijenac; HRT radio, Radio BNM, Radio Laganini FM, Katolički radio; HRT televizija , Mreža TV, Otvorena televizija i sl. U svrhu promoviranja i prezentiranja sadržaji i programi jedinica Muzeja grada Karlovca popraćeni su i putem službenih Facebook stranica Gradskog muzeja Karlovac i Muzeja Domovinskog rata Karlovac – Turanj, kao i putem službenog Youtube kanala.

Osim prisutnosti jedinica Muzeja grada Karlovca u navedenim lokalnim i nacionalnim internetskim portalima, na radijima, televizijama i u tiskanim medijima važno je spomenuti društvene mreže istih medija putem kojih su, također, distribuirane informacije i programski sadržaji jedinica Muzeja grada Karlovca. U odnosu na proteklu godinu lokalni mediji su aktivnosti jedinica Muzeja grada Karlovca pratili u istom kontinuitetu, dok je zastupljenost

programskih aktivnosti jedinica Muzeja grada Karlovca u nacionalnim medijima i lokalnim medijima drugih sredina povećana.

**FINANCIJSKI POKAZATELJI**

**Prihodi i rashodi**

|  |  |  |
| --- | --- | --- |
|  | **PRIHODI** | **RASHODI** |
| Gradski proračun | 6.937.526,00 | 6.892.689,00 |
| Ministarstvo kulture | 214.341,00 | 146.509,00 |
| Županijski proračun | 80.000,00 | 80.000,00 |
| Vlastiti  | 777.469,00 | 673.202,00 |
| Donacije | 32.930,00 | 32.930,00 |
| **UKUPNO** | **8.042.266,00** | **7.825.330,00** |
| **Višak prihoda - preneseni 2020.** | **381.308,00** |  |
|  |
| **FINANCIJSKI REZULTAT (prihodi – rashodi)** | **598.244,00** |

**Struktura rashoda**

Ukupni izdaci u 2021. godini iznosili su: 7.825.330,00 kn. Za plaće zaposlenika izdvojeno je 3.870.746,00 kn, za materijalne izdatke ukupno je utrošeno 2.549.756,00 kn. Sredstva za rad Upravnih vijeća iznosila su 25.767,00kn. Za Programsku djelatnost izdvojeno je 764.723,00 kn. Investicijsko ulaganje iznosilo je 149.809,00 kn. Sanacija dimnjaka na Starom gradu Dubovcu kao posljedica potresa iz 2020. godine iznosila je 186.512,00kn. Nematerijalna imovina iznosi 161.250,00 kn i odnosi se na reviziju studije Starog grada Dubovca, te arhitektonske projekte uređenja izložbenog postava. Na informatizaciju i opremanje ustanove te kupnju muzejskih predmeta i knjiga za biblioteku utrošeno je 116.767,00 kn.

Struktura prihoda za programsku djelatnost:

**Vlastita sredstva**

U 2020. godini ukupni vlastiti prihodi iznosili su 533.032,00 kn, dok su u 2021. godini vlastita sredstva iznosila 777.469,00 kn, što je **ukupni** **porast prihoda za 45,85%.**

Prošle godine (2020.) od ulaznica je uprihođeno 415.561,00kn a u 2021. godini uprihođeno je 595.430,00 kn, dakle **43,29% više**. Od suvenira, publikacija, najma, vodstva i ostalih usluga u 2020. godini uprihođeno je 117.471,00 kn, dok smo u 2021. godini uprihodili 182.039,00 kn, što je **54,97 % više.**

**Posjetitelji u Muzejima grada Karlovca**

Tijekom 2021. godine na posjećenost Muzeja najviše je utjecala kriza uzrokovanom pandemijom korona virusa. Objekti muzeja radili su u otežanim uvjetima uz poštivanje svih aktualnih mjera Hrvatskog zavoda za javno zdravstvo. Takav režim rada kao i opća klima u društvu rezultirali su minimalnim povećanjem (2%) broja posjetitelja u odnosu na 2020.

Valja svakako istaknuti da je posjećenost muzejskih lokacija u takvim uvjetima ipak iznad očekivanja tim više što je Stari grad Dubovac u 2021. godini bio zatvoren tri mjeseca kao i da nije održana najmasovnija manifestacija Noć Muzeja kao i da su izbjegavana veća okupljanja a programi su ciljano prilagođavani manjim skupinama posjetitelja.

Velikim zalaganjima zaposlenika, promišljenom promidžbom i jasno istaknutim uvjetima rada u kojima se dosljedno primjenjuju sve preporuke Zavoda za javno zdravstvo, tijekom 2021. godine učini smo Muzeje grada Karlovca sigurnim i poželjnim mjestom.

Posjećenost po lokacijama:

|  |  |
| --- | --- |
| Muzej Domovinskog rata Karlovac – Turanj | 20.131 |
| Gradski muzej Karlovac | 2.232 |
| Galerija „Vjekoslav Karas“ | 2.401 |
| Stari grad Dubovac | 8.382\* |
| Ukupno 2021. | 33.146 |

\*od 8. ožujka

Online posjećenost



****

**Realizirani programi**

Muzejska djelatnost obuhvaća: skupljanje, čuvanje i istraživanje kulturnih i prirodnih dobara te njihovu stručnu i znanstvenu obradu i sistematizaciju u zbirke, trajno zaštićivanje muzejske građe, muzejske dokumentacije, muzejskih lokaliteta i nalazišta, njihovo neposredno i posredno predočavanje javnosti putem stalnih i povremenih izložaba te objavljivanje podataka i spoznaja o muzejskoj građi i muzejskoj dokumentaciji putem stručnih, znanstvenih i drugih obavijesnih sredstava.

**Prikupljanje muzejske građe**

Cilj prikupljanja građe je popunjavanje zbirki Muzeja, ali i prikupljanje predmeta koji će u budućnosti stvoriti osnovu za formiranje novih zbirki.

Prilikom sakupljanja djelatnici Muzeja vode se sljedećim načelima:

* relevantnosti s obzirom na poslanje i djelokrug rada muzeja,
* održivosti koje se odnosi kako na mogućnost pribavljanja financijskih sredstava za nabavke, tako i na kapacitete Muzeja za stvaranje uvjeta čuvanja i zaštite pribavljene građe,
* ravnomjernosti razvoja, dugoročno je načelo politike prikupljanja a odnosi se na zastupljenost raznolikih segmenata baštine,
* aktualnosti, odnosi se na relevantnost za muzejske projekte, od kojih je najvažniji stalni postav, slijede povremene izložbe te svi drugi projekti koje muzej organizira ili u njima sudjeluje te
* oportunosti, odnosi se na jedinstvenost prilike da se nabavi predmet određene vrste.

Realizirano obogaćivanje zbirki odjela vođeno je sukladno općim i posebnim ciljevima istaknutim u Strateškom planu Muzeja grada Karlovca: povećanje razine inventiranosti, istraženosti, obrade i prezentacije te zaštite i očuvanja muzejske građe i spomeničke baštine, podizanje kvalitete stručnog rada i konkurentnosti, prepoznavanje potreba zajednice te u konačnici stvaranje dobre slike muzeja u javnosti.

Darovanja i otkupi provedeni su temeljem prijedloga i stručnog mišljenja nadležnog kustosa uz pisanu suglasnost Povjerenstva poštujući aktualnu Politiku prikupljanja.

**Darovanje**

Zbirka dokumenata iz Domovinskog rata

Razglednica „Pozdrav iz Slunja“

Koverta s poštanskom oznakom RSK

List 110. brigade HV – broj 2

List 110. brigade HV – broj 3

List 110. brigade HV – broj 4

List 110. brigade HV – broj 5

Ratna karta karlovačkog bojišta iz Domovinskog rata

Rješenje o imenovanju Odbora za provedbu glasovanja na referendumu 19.5.1991.

Plakat "Zdravstveni djelatnici 1991. - 2021. OB Karlovac"

Plakat "Zdravstveni djelatnici 1991. - 2021. OB Karlovac"

Zbirka odora i vojne opreme iz Domovinskog rata

Narukavna oznaka „Središte za obuku inženjerije“

Ratna odora

Registracijska pločica

Zbirka oružja i vojnih vozila iz Domovinskog rata

Pištolj PHP Compakt s posvetom generala Janka Bobetka

Pištolj, ručni rad

Zbirka arhitektonskih elemenata i ulične opreme

Zidni reljefna medalja s likom Higeje

Zidni reljefna medalja s likom Asklepija

Zbirka dizajna i ambalaže

Farmaceutska stojnica za ražinu glavicu

Farmaceutska boca s poklopcema za benzoinsku tinkturu

Farmaceutska stojnica s poklopcema za natrij-citrat

Farmaceutska stojnica s poklopcema za taloženi sumpor

Farmaceutska boca s poklopcema

Zbirka akvarela

Dino Trtovac: Kompozicija I., akvarel na papiru, 31 x 45,8 cm,

Dino Trtovac: Kompozicija II., akvarel na papiru, 31 x 45,8 cm,

Dino Trtovac: Kompozicija III., akvarel na papiru, 31 x 45,8 cm.

Zbirka grafike

Anabel Zanze: Buldog, serigrafija, 56 x 68, prikaz: 40 x 52 cm,

Ferdinad Kulmer: Otmica Europe, serigrafija, sign. d. l. 20/200, d. d. Kulmer, 70 x50 cm,

Ferdinad Kulmer: Mitološki motiv sa slavolukom i trkačem, serigrafija, sign. d. l. 20/200, d. d. Kulmer, 50 x70 cm,

Ferdinad Kulmer: Observatorium aeternitatis, serigrafija, sign. d. l. 20/200, d. d. Kulmer, 70 x50 cm,

Ferdinad Kulmer: Orfej, serigrafija, sign. d. l. 20/200, d. d. Kulmer, 70 x50 cm,

Jedno čitanje apstrakcije Đurđe Šinko-Depierris i Ljubomira Stahova objavljeno 1981. u Zagrebu u biblioteci Iris koju je osnovao, uređuje i grafički oblikuje Božo Biškupić. U svakom primjerku nalazi se 7 bakropisa Ljubomira Stahova koje je autor ručno otisnuo,

Bibliofilsko izdanje Hommage à Matija Skurjeni, 28/55 s potpisom: Matija Skurjeni i Vladimir Crnković, tekstovi: Charlotte Zander, Vladimir Crnković ; prijevod na njemački Heide Zimmermann et al. ; prijevod na hrvatski Vera Čičin-Šain, Nakladnik München : Charlotte, Galerie für naive Kunst und Art brut, 1987

Bibliofilsko izdanje Hommage à Emerik Feješ, 55/75 S potpisom: Vladimir Crnković, Lotte Zander, Vladimir Crnković ; prijevod na njemački Dagmar Hadžić; prijevod na hrvatski Silvia Hadžić, Vladimir Crnković, Nakladnik München : Charlotte, Galerie für naive Kunst und Art brut, 1992.

Zbirka crteža

Marija Novaković: Glas- Čuti glasove, 1952., pastel na papiru, 42 x 29,7 cm,

Marija Novaković: Fetzen Motiv, 1953., tuš i tepera na papiru, 50 x 35,5 cm

Zbirka skulptura

Tomislav Ostoja: Uzidani ljubavnici, 2014. g., silumin, 17 x 25 x 20 cm

**Otkupi**

Etnografski odjel – Zbirka tekstilnog rukotvorstva

Šarenica

Geološko paleontološka zbirka

zub (kutnjak) i dio kosti (metakarpalna) goveda

Zbirka dokumentarne građe

Dopisnica o španjolskoj gripi, 7.10.1918.

Zbirka modernog i suvremenog slikarstva

Ljudevit Šestić: Kopija Zraka sunčeve svjetlosti po Ruisdaelu, ulje na platnu, 95 x 115.

**Terenska prikupljanja**

Prirodoslovni fundus

Terenskim prikupljanjem kukaca kornjaša (Coleoptera) i dnevnih leptira (Lepidoptera) na terenskoj lokaciji šire okolice Karlovca (Krnjak - Vojnović brdo) prikupljeno je 200 predmeta/jedinki. Dio prikupljenih jedinki obrađen je i upisan u Entomološku zbirku, a dio će se obraditi i upisati u istu u 2022. godini.

Arheološka iskopavanja na lokaciji Križanić Turnja

Arheološko istraživanje lokaliteta Križanić – Turanja u 2021. godini, trajalo je od 25. ožujka do 22. srpnja, sveukupno se u ovom vremenu radilo 48 radnih dana. Područja koja su ove godine istražena bila su u nastavku pronađenog kamenja u nizu otkrivenog prethodne godine kako bi prikupili više informacija u njegovoj dužini i vidjeli gdje je njegov završetak i kako bi se istražilo područje nasipa oko svih strana zgrade.

Tijekom istraživanja prikupljeno je 176 vrećica nalaza, keramički ulomci, ulomci pećnjaka, životinjske kosti, metalni i stakleni nalazi. Zabilježena su 3 posebna nalaza i uzeta 4 uzorka.

Na analizu su biti poslana 4 uzorka drvenog ugljena, a na restauraciju u Arheološki muzej u Zagrebu 9 metalnih predmeta. Rezultati istraživanja pokazali su nam da na istraženom području bilo mnogo aktivnosti.

**Govori karlovačkog područja, nastavak programa**

Nakon nekoliko godina prekida 2021. istražili smo punktove Donje Mekušje, Tuškani, Lug i Donje Stative. Na temelju prikupljenih podataka, dopunjenih podatcima iz naših ranijih istraživanja, izradili smo prikaz tih četiriju mjesnih govora za objavu na mrežnim stranicama Projekta koji sadrže: najvažnije osobina mjesnog govora, popis zanimljivih riječi i zvučni zapis mjesnog govora. Uz to smo kao novost dodali riječi koje bi mogle ući u potencijalnu novu rubriku – slikovni rječnik – ako bude moguće pronaći slike tih starinskih predmeta. Valja spomenuti da su posebice snimke iz Tuškana vrijedan i rijedak primjer neusiljenog mjesnog govora s vrlo malo utjecaja drugih idioma kakve je danas teško dobiti

Punktove Tuškane i Lug odabrali smo iz dvaju glavnih razloga. Prvi je što je njihovim uvrštenjem na kartu govora karlovačkog područja sada pokrivena cjelokupna raznolikost kajkavskih govora toga područja: Tuškani i Lug, zajedno s Mahićnom, Vukmanićem, Brežanima, Rečicom i Šišljavićem sada oprimjeruju sve tipove kajkavskih govora koje nalazimo u okolici Karlovca. Drugi je što na liniji Lug – Tuškani – Mahićno na doslovce par kilometara imamo prijelaznu zonu između kajkavskog i čakavskog narječja.

Govor Stativa odabran je zbog svoje čakavske pripadnosti, s ciljem potencijalne komparacije s obližnjim govorom Zadobarja u kojem se još uvijek naziru neki kajkavski elementi, ali i s ciljem praćenja njegova razvoja od Strohalovih zapisa do danas. Govor Stativa eklatantan je primjer kontinentalne ikavsko-ekavske čakavice, uz mnogo poveznica sa srodnim govorima dugoreškoga tipa. Zbog navoda iz literature o čuvanju oksitoneze, stare naglasne izoglose koja je u najvećem djelu hrvatskih govora izgubljena, odabran je i govor Donjeg Mekušja. Ovim je istraživanjem ta akcenatska značajka potvrđena tek reliktno, za što je uvelike zaslužan velik utjecaj karlovačkog gradskog govora.

Uz fonološke osobitosti, u svima je govorima prikupljen i značajan fond leksema, od kojih su mnogi već dijelom pasivnoga leksika. Stručni suradnici na istraživanjima su bili dr.sc. Marina Marinković i Matija Mužek, magistar francuskog jezika i književnosti i magistar lingvistike.

**Istraživanja**

Istraživanje je jedna od temeljnih i najvažnijih aktivnosti i načina kako se pridonosi ispunjavanju poslanja Muzeja grada Karlovca. Istraživanje se promatra kao sustavno proučavanje izvora i muzejske građe organizirane u zbirke, kao temelj za dobro upravljanje zbirkama, prikupljanje građe, njenu interpretaciju te razmjenu novih znanja o predmetima iz zbirki, isto tako i kao poveznica između zbirki i javnosti kroz stalni postav ili izložbenu djelatnost, predavanja, digitalne resurse uključujući i društvene mreže, konferencije, popularne ili znanstvene, pa je stoga presudno za vjerodostojnost i utjecaj muzeja te za povezivanje s partnerima (muzejima, institutima, visokoškolskim ustanovama, civilnim sektorom).

**Istraživanje o Hinku Krapeku**

Za potrebe monografije o Hinku Krapeku istraživanje se odvijalo u Državnom arhivu Karlovac, Hrvatskom državnom arhivu, Državnom arhivu u Zagrebu, Nacionalnoj i sveučilišnoj knjižnici, Leksikografskom zavodu Miroslav Krleža, Ministarstvu kulture i medija, Gradskoj knjižnici "Ivan Goran Kovačić" Karlovac, Hrvatskom povijesnom muzeju, Muzeju grada Zagreba, ostalim muzejskim ustanovama u Hrvatskoj te Pokrajinskom muzeju Maribor, Moravskój galerie Brno (kroz osobne kontakte i uvide u građu), kao i pregledom digitalizirane građe arhiva i knjižnica. Napisan je tekst monografije o Hinku Krapeku te poludovršen za tisak.

**Zaštita muzejske građe**

Preventivna zaštita

Preventivna zaštita podrazumijeva osiguranje primjerenih mikroklimatskih uvjeta (temperatura i relativna vlažnost zraka), svjetlosni uvjeti (zračenje), zaštita od štetnih tvari (prašina, štetni plinovi), uništavanje nametnika i kontrolu kriznih situacija (zaštita od krađe, provala i vandalizma te zaštita od požara i poplave). Preventivna i druga zaštita provodi se u čuvaonicama, izložbenim prostorima, radionicama, knjižnicama, arhivima i u transportu.

Plan preventivne zaštite i restauracije Muzeja grada Karlovca izrađen je sukladno Zakonu o muzejima, Pravilniku o stručnim i tehničkim standardima za određivanje vrste muzeja, za njihov rad, te za smještaj muzejske građe i muzejske dokumentacije te Strateškom planu Muzeja grada Karlovca (Opći cilj: 1. Unapređenje kvalitete i funkcioniranja Muzeja, posebni cilj: 1.1. povećanje razine inventiranosti, istraženosti, obrade i prezentacije te zaštite i očuvanja muzejske građe i spomeničke baštine). Plan preventivne zaštite obuhvaća niz postupaka kojima se nastoji onemogućiti ili usporiti propadanje muzejske građe i dokumentacije.

Izvršeno je kvalitetno fotografsko snimanje 43 umjetnine iz zbirki Galerijskog odjela sa studijskom rasvjetom sa UV i polarizacionim filterima i izrađeni su digitalni snimci u RAW, TIFF i JPG formatu od 146 MGB s ugrađenim programom Adobe RGB za potrebe tiska i kvalitetne fotodokumentacije te su fotografije unijete u muzejski dokumentacijski program M++.

**Preseljenje muzejskog fundusa po načelu REORG-a**

Tijekom 2021. godine djelatnici MGK proveli su po REORG metodi preseljenje muzejskog fundusa iz neadekvatnog prostora dosadašnjih čuvaonica na lokaciji Karasova 8 („stara bolnica“) i Bosanskog magazina te iz prizemlja matične zgrade na Strossmayerovom trgu u prostor muzejske čuvaonice u zgradi pošte u Novom centru.

Voditelj preseljenja: viši kustos Luka Čorak, zamjenica: muzejska savjetnica Sanda Kočevar.

Ovim preseljenjem fundusa **po prvi put muzejski predmeti su**:

a) **smješteni u adekvatne, propisane mikroklimatske i sigurnosne uvjete** u kojima su osigurani primjereni mikroklimatski uvjeti (temperatura i relativna vlažnost zraka), svjetlosni uvjeti (zračenje), zaštita od štetnih tvari (prašina, štetni plinovi), uništavanje nametnika i kontrola kriznih situacija (zaštita od krađe, provala i vandalizma te zaštita od požara i poplave) i

b) **stvoreni preduvjeti za provođenje muzejskih funkcija prikupljanja i zaštite muzejske građe.**

Muzejski fundus i kustosi uključeni u REORG su:

Viši kustos Luka Čorak:

1. Herbarij MGK – preseljeno u potpunosti
2. Entomološka zbirka - preseljeno u potpunosti
3. Geološko-paleontološka zbirka - preseljeno u potpunosti
4. Ihtiološka zbirka - preseljeno u potpunosti
5. Zoološka zbirka (neaktivna zbirka) - preseljeno u potpunosti
6. Prirodoslovna zbirka Gimnazije Karlovac (trajna posudba) - preseljeno u potpunosti

Muzejska savjetnica Sanda Kočevar:

1. Zbirka dokumentarne građe - preseljeno u potpunosti
2. Zbirka fotografija, fotografske opreme i pribora - preseljeno u potpunosti
3. Zbirka odlikovanja, medalja i plaketa - preseljeno u potpunosti
4. Zbirka odora zastava i lenti - preseljeno u potpunosti
5. Zbirka oružja i vojne opreme - preseljeno u potpunosti
6. Zbirka razglednica i čestitki - preseljeno u potpunosti
7. Zbirka NOB-a i socijalističke izgradnje - preseljeno u potpunosti
8. Zbirka varia - preseljeno u potpunosti

Kustos Igor Čulig

1. Zbirka ambijentalnih i priručnih tehnikalija - preseljeno u potpunosti
2. Zbirka arhitektonskih elemenata i ulične opreme - preseljeno u potpunosti
3. Zbirka dizajna i ambalaže - preseljeno u potpunosti
4. Zbirka industrijske baštine - preseljeno u potpunosti
5. Zbirka karata, nacrta i planova - preseljeno u potpunosti
6. Zbirka namještaja - preseljeno u potpunosti
7. Zbirka odjeće i modnog pribora - preseljeno u potpunosti
8. Zbirka posoblja i ambijentalnih ukrasa - preseljeno u potpunosti
9. Zbirka posuđa i pribora - preseljeno u potpunosti
10. Zbirka školstva - preseljeno u potpunosti
11. Zbirka željezničarstva Josipa Štimca - preseljeno u potpunosti

Viša Kustosica Ružica Stjepanović, kustos Juraj Horvatin

1. Zbirka odora i vojne opreme Domovinskog rata - preseljeno u potpunosti
2. Zbirka oružja i vojnih vozila Domovinskog rata - preseljeno u potpunosti

Kustosica Matea Galetić, kustosica Iva Alibašić

1. Zbirka prapovijesne građe – preseljeno u potpunosti
2. Muzejska zbirka Topusko - preseljeno u potpunosti
3. Zbirka antičke građe - preseljeno u potpunosti
4. Zbirka srednjovjekovne građe - preseljeno u potpunosti
5. Zbirka Novovjekovne građe - preseljeno u potpunosti
6. Numizmatička zbirka - preseljeno u potpunosti

Kustosica Nikolina Belančić – Arki

1. Zbirka drvodjelstva - djelomično preseljeno

Ostalo muzejsko osoblje uključeno u reorganizaciju:

Osim prethodno navedenih kustosa u reorganizaciji muzejskih čuvaonica sudjelovali su sljedeći djelatnici: viši muzejski tehničar Ivica Brezović, domari Zdenko Turković, Adriano Pleadin i Robert Škarjak, čistačica Ivona Kasunić. Kako je opseg posla bio velik u postupak reorganizacije muzejskih čuvaonica uključeni s ubili i: Karlo Mandić, Juraj Horvatin, Sandro Vidoš i Antonija Škrtić.

Kako bi akcije selidbe predmeta bile što efikasnije oformljena su tri tima:

* Tim za inventirane predmete
* Tim za neinventirane predmete
* Tim za prihvat predmeta i sustav katalogizacije

**Proces fumigacije građe:**

Prije selidbe u prostor nove muzejske čuvaonice, sve predmete smo preselili privremeno u zgradu muzeja gdje smo obavili obavili proces fumigacije u 3 faze:

1. Lokacija MGK (Strosmayerov trg 7), 05. – 15. siječnja 2021. – 1. faza fumigacije
2. Lokacija MGK (Strosmayerov trg 7), 15. – 26. veljače 2021. – 2. faza fumigacije
3. Lokacija MGK (Strosmayerov trg 7), 8. – 19. ožujka 2021. – 3. faza fumigacije

Predmetna fumigacija obavljena je u dva tipa balona načinjenih od plinonepropusne folije (baloni i prizemlju i prvom katu). U jednom tipu balona primijenjen je fumigant fosforovodik, a u drugom tipu balona u kojem su smješteni predmeti sa bakrenim, mjedenim ili brončanim aplikacijama primijenjen je fumigant cijanovodik u anoksičnim uvjetima argona.

Nakon fumigacije predmeti su preseljeni u prostor novog depoa pri čemu se pazilo na principe REORG metode:

* + predmet se ne smije nalaziti na podu,
	+ predmet se mora moći pronaći u roku od maksimalno 10 minuta,
	+ pri selidbi se sa predmetima mora što manje manipulirati,
	+ pri organizaciji čuvaonice je potrebno voditi računa o veličini predmeta

(veći/teži predmeti pohranjeni bliže ulazu)

* + pri organizaciji čuvaonice je potrebno voditi računa o dostupnosti predmeta (ne zakrčiti

i preopteretiti elemente pohrane predmetima)

Za pohranu predmeta koristili su se sljedeći elementi:

* palete za najveće, teške predmete
* industrijske police za teške predmete manjih dimenzija
* metalne police za smještaj manjih, lakših predmeta
* ladičari
* ormari

Osmišljen je sustav označavanja svih elemenata za pohranu kako bi pronalazak predmeta bio što jednostavniji i lakši.

Nakon selidbe muzejskog fundusa sa prethodno navedenih lokacija preseljen je i sav studijski materijal, muzeografska pomagala (postamenti, vitrine, vješalice, pleksiglas kape, stare izložbe, potrošni materijal i sl.), alati i oprema u skladište na Jamadolu.

Ostale radnje vezane uz selidbu fundusa MGK u 2022. godini vezane su većinom uz fundus Etnografskog odjela te dijela Zbirke plakata, Zbirke umjetničke fotografije, multimedije i drugih suvremenih tehnika i Zbirke grafika Galerijskog odjela koje su trenutno pohranjene u iznajmljenim prostorima Državnog arhiva u Karlovcu. Ostatak radnji koje će se paralelno odvijati sa selidbom etnografskog fundusa a tiču se selidbe fundusa MGK vezane su uz novoupisani i novoprikupljeni fundus koji nije prošao fumigaciju te dio starog studijskog materijala koji je u međuvremenu upisan te nije prošao fumigaciju. Ti predmeti će se sakupiti, popisati i prebaciti u prostore za fumigaciju te će se zajedno sa predmetima Etnografskog odjela fumigirati. Završetak radova vezanih uz selidbu preostalog fundusa fundusa predviđen je za sredinu ožujka 2022. godine.

**Restauracija i konzervacija**

Restauracijski i konzervacijski postupci provode se radi zaštite predmeta u Muzeju a time ujedno i kao dio zaštite kulturne i prirodne baštine karlovačkog kraja. Prednost pri tom imaju najugroženiji predmeti kao i predmeti namijenjeni izlaganju na stalnom postavu. Plan restauracije i konzervacije opredmećuje Strateški plan i to kroz opći cilj: 1. Unapređenje kvalitete i funkcioniranja Muzeja te posebni cilj: 1.1. povećanje razine inventiranosti, istraženosti, obrade i prezentacije te zaštite i očuvanja muzejske građe i spomeničke baštine.

Prirodoslovni fundus:

1. Konzervacija terenski prikupljene entomofaune u 30% ili 90%-tnom alkoholu do obrade i upisivanja.
2. Konzervacija terenski prikupljene entomofaune u etil–actetatu
3. Konzervacija terenski prikupljene entomofaune zamrzavanjem do obrade i upisivanja.

Zbirka oružja i vojne opreme

1. GMK-KP-82/1-2 Vatrogasni mač s koricama
2. GMK-KP-81/1 Vatrogasni mač
3. GMK-KP-86/1 Nož inženjerijskih jedinica
4. GMK-KP-87/1-2 Nož inženjerijskih jedinica s koricama

Zbirka odora, zastava i lenti

1. GMK-KP-458 Vatrogasna kaciga

Zbirka slika 18. i 19. st.

1. Nepoznati autor: „Portret Katarine Nemičić rođ. Pilepić, GMK-IKMP-302G (slika je izložena na stalnom postavu)
2. Nepoznati autor: Kopija portreta nadvojvode Karla Habsburškog, GMK-IKMP-281G

Na konzervaciju i restauraciju također je u konzervatorsko–restauratorsku radionicu Arheološkog muzeja u Zagrebu poslano devet metalnih predmeta prikupljenih tijekom arheološkog istraživanja Križanić – Turnja, 2020./2021. godine.

Digitalizacija muzejske građe

U Muzejima Grada Karlovca već se nekoliko godina provodi sustavna i promišljena digitalizacija muzejskog fundusa čime se želi prvenstveno zaštititi građa pohranjena u našem muzeju, povećati njena dostupnost i mobilnost kao i prezentacija digitalnih sadržaja na internetu, kroz tehničku kvalitetu i inovativnost te uporabu različitih vrsta medija i korištenje novih tehnologija.

Do 2021. digitalizirano je ukupno 4.065 jedinica digitalne građe i to Zbirka dokumentarne građe s 2.611 jedinica što je 92,7% čitave zbirke te Zbirka razglednica i čestitki s 1.421 jedinicom digitalne građe, odnosno 49,2%. Digitalizirano je i 33 jedinica Entomološke zbirke (6,56%).

Tijekom 2021. izvršena je digitalizacija građe sljedećih zbirki:

|  |  |  |
| --- | --- | --- |
| **Br. jedinica digital. građe** | **Zbirka** | **Digital. građa zbirke u %** |
| 240 | Zbirka fotografija, fotografske opreme i pribora | 16,3 |
| 87 | Zbirka medičarstva i svječarstva | 35 |
| 20 | Entomološka zbirka | 8,26 |
| 4 | Ihtiološka zbirka | 100 |
| 120 | Zbirka slika 19. i 20. stoljeća | 98 |
| 5 | Muzejska zbirka Topusko | 0,45 |
| 3 | Zbirka antičke građe | 1,80 |
| 2 | Zbirka srednjovjekovne građe | 3,50 |
| **481** |   |   |

Inventarizacija muzejske građe

U inventarnu knjigu su upisana ukupno 253 predmeta. I to po zbirkama:

Zbirka odora i vojne opreme iz Domovinskog rata 19, Zbirka oružja i vojnih vozila iz Domovinskog rata 10, Zbirka dokumenata iz Domovinskog rata 50, Zbirka svakodnevice 7, Zbirka ambijentalnih i priručnih tehnikalija: 19, Zbirka arhitektonskih elemenata i ulične opreme: 2, Zbirka dizajna i ambalaže: 5, Zbirka industrijske baštine: 10, Zbirka namještaja: 2, Zbirka posuđa i pribora: 16, Entomološka zbirka - 51 predmeta, Geološko paleontološka zbirka; 2 predmeta, Zbirka dokumentarne građe: 1 ,Zbirka fotografija, fotografske opreme i pribora: 3, Zbirka akvarela: 3, Zbirka crteža: 2, Zbirka grafika: 8, Zbirka modernog i suvremenog slikarstva: 1, Zbirka plakata: 41 i Zbirka skulptura: 1 predmet.

**Muzejska dokumentacija**

Kroz muzejsku dokumentaciju prati se i dokumentira rad Muzeja grada Karlovca te skuplja, povezuje, obrađuje i pohranjuje sve informacije koje se generiraju radom muzeja. Tako nastaje muzejska dokumentacija koja je definirana kao sustavno izrađen, prikupljen, organiziran i pohranjen skup podataka koji je nastao u tijeku procesa stručne obrade, zaštite i prezentacije muzejske građe.

Provodi se temeljem Pravilnika o sadržaju i načinu vođenja muzejske dokumentacije o muzejskoj građi s ciljem da se preko pregledno i sustavno obrađenih fondova pruži točna informacija o muzejskoj građi, njezinu stanju, izložbama, drugim manifestacijama i aktivnostima muzeja te o povijesti muzeja sa stručnog i znanstvenog aspekta.

Pri tom se vodi primarnu i sekundarnu muzejsku dokumentaciju preko programa M++ i S++.

Na temelju toga u dokumentarne knjige u 2021. upisani su podatci u sljedećim knjigama:

U primarnu muzejsku dokumentaciju:

* Knjiga izlaska muzejskih predmeta: 192 zapisa
* Knjiga ulaska muzejskih predmeta: 11 zapisa
* Knjiga pohrane muzejskih predmeta: 5 zapisa

U sekundarnu muzejsku dokumentaciju:

* Hemeroteka: 44 zapisa
* Fototeka: 56 zapisa
* Evidencija o izdavačkoj djelatnosti: 33 zapisa
* Evidencija o konzervatorsko-restauratorskim postupcima: 4 zapisa
* Evidencija o pedagoškoj djelatnosti: 8 zapisa
* Evidencija o stručnom i znanstvenom radu: 1 zapisa
* Evidencija o marketingu i odnosima s javnošću: 29 zapisa
* Posebna događanja: 12 zapisa
* Evidencije o izložbama: 16 zapisa

Stručna biblioteka

Knjižni fond Muzeja grada Karlovca obuhvaća 10 558 jedinica stručne literature. U 2021. godini upisano je 258 novih naslova dobivenih razmjenom, darovanjem te kupnjom. Tijekom 2021. Muzeji su dobili također i donaciju 540 monografija i kataloga koji će biti upisani 2022. godine.

Donacija Igora Zidića muzejima grada Karlovca

Igor Zidić je Muzejima grada Karlovca darovao 540 umjetničkih monografija i kataloga samostalnih i skupnih izložbi održanih tijekom 20. stojeća do danas u brojnim muzejima i galerijama diljem Hrvatske koji se bave temama hrvatske moderne i suvremene umjetnosti kojima će se upotpuniti i obogatiti muzejska stručna biblioteka.

Sve knjige su popisane, a nakon sklapanja ugovora o darovanju knjige će tijekom 2022. godine biti upisane u inventar muzejske biblioteke. Svojom vrijednošću posebno se ističu bibliofilska izdanja:

* *Jedno čitanje apstrakcije* Đurđe Šinko-Depierris i Ljubomira Stahova objavljeno je prvi put 26. travnja 1981. u Zagrebu u biblioteci Iris urednika Bože Biškupića
* *Hommage à Matija Skurjeni*, nakladnika : Charlotte, Galerie für naive Kunst und Art brut iz Münchena, 1987.
* *Hommage à Emerik Feješ*, istog nakladnika, iz 1992. godine

Osim spomenutih izdanja koja su radi svoje opreme originalnim grafikama upisane u Zbirku grafika Galerijskog odjela, rijetkošću se ističu samizdat izdanja vodećih hrvatskih konceptualnih umjetnika Vlade Marteka:

* *Nadkomunistički crteži*, iz 1983. godine
* *Knjiga umjetnika Vlade Marteka*, 1983.
* *Ja se zalažem za poeziju a vi je samo pišete*, 1982.
* *Lažna poezija – predpjesme*, 1985.
* *Skipping in the Sun*, 1991.
* *Martek & Tekst*, 1993. / 1994.

i Mladena Stilinovića: *Ključne riječi u međunarodnoj trgovini*, 1989. godine. Samizdat izdanja će također biti inventirana u Zbirku grafika.

Za muzejsku biblioteku posebnu vrijednost predstavlja tridesetak kataloga izložbi održanih u vrijeme Domovinskog rata te se isti sada čuvaju u prostorima biblioteke Muzeja Domovinskog rata Turanj – Karlovac (Hrvatska '91: fotografije, 1992., Pavo Urban, Dubrovnik, 1991. fotografije, 1993., Svjedoci rata: fotografije reportera „Vjesnika“ s bojišta u Hrvatskoj, 1991., Gordan Lederer: fotograf i snimatelj, 1958. - 1991., 1992., Nada Škrlin: Zid plača, 1992., Sum ese fui Nada Škrlin / Klaustrofobija Vladimir Gudac, Zaprešić, 1992. i sl.)

**Izložbena aktivnost**

**Muzej Domovinskog rata Karlovac - Turanj**

Izložba „Vukovar: HAŠ“ – Domovinski rat u stripu

Vrijeme trajanja: 3. ožujka 2021. – 21. lipnja 2021.

Mjesto: Muzej Domovinskog rata Karlovac - Turanj

Autor izložbe: Nenad Barinić

Kustos izložbe: Juraj Horvatin

Autor Nenad Barinić dragovoljac je Domovinskog rata i strip crtač, a radove objavljuje još od 1986. godine. U strip albumu „Vukovar: HAŠ“, kojeg smo predstavili u našoj izložbenoj dvorani, radi se o predratnoj supkulturi vinkovačkih rokera i bajkera koji su dolaskom rata otišli braniti Hrvatsku. Prije rata nazivali su se RV (rokeri Vinkovaca), a sudbina je htjela da dio njih i u ratu ostane RV (ovaj puta: ratnici Vukovara). Glavni lik strip albuma autorov je najbolji prijatelj Mladen Čupić, po nadimku Haš kojega je dobio prema pjesmi Deep Purplea (*Hush*). Mladen Čupić Haš s 24 godine otišao je braniti Vukovar u kojemu je ranjen te je završio u vukovarskoj bolnici nakon čijeg pada mu se gubi svaki trag. Učinivši ga glavnim likom stripa, autor je na ovaj način ovjekovječio svojeg najboljeg prijatelja i odao mu počast.

Strip album „Vukovar: HAŠ“ ima višestruku vrijednost. Od svjedočanstva jedne predratne mladenačke supkulture i društva koje je iznenadno kao vihor zahvatio rat, preko prikazivanja autentičnih likova, događaja i lokacija, autorovog umjetničkog izričaja kroz strip formu i sastavljanja priče, do odavanja počasti autorovom najboljem prijatelju Mladenu Čupiću Hašu, a kroz njega i svim mladim braniteljima koje je zahvatila slična sudbina. Nenad Barinić nikada nije odustao od potrage za sudbinom svojeg najboljeg prijatelja, a ovim stripom potraga se nastavlja, koliko god vjerojatnosti mogle biti male.

Izložba je povezala Domovinski rat s formom stripa koja je atraktivna i kao takva vrlo dobar medij da se i na taj način očuva sjećanje na Domovinski rat.

Izložba „30. obljetnica 110. br. ZNG/HV“

Vrijeme trajanja: 28. lipnja 2021. – 27. rujna 2021.

Mjesto: Muzej Domovinskog rata Karlovac - Turanj

Kustos izložbe: Juraj Horvatin

Muzej Domovinskog rata Karlovac – Turanj pridružio se svečanom obilježavanju 30. obljetnice karlovačke 110. brigade, brigade koja je postavila temelje obrane grada Karlovca u Domovinskom ratu. Dana 28. lipnja 1991. na Starome gradu Dubovcu mobilizirano je prvih 208 dragovoljaca koji su osnovali 110. brigadu ZNG-a, prvu postrojbu ZNG-a u Karlovcu.

Izložba koju smo otvorili za 30. obljetnicu, sadržavala je 30 fotografija koje prikazuju pripadnike 110. brigade iz Domovinskog rata, kronološki poredanih od 1991. do 1995. godine. Fotografije pretežito prikazuju ratnike na terenu, na prvim linijama obrane. Prikazani su branitelji na različitim položajima i borbenim zadaćama: od Lasinje, Topuskog, Turnja, Sajevca, Mikšića, Carevog sela, preko položaja južnije na karlovačkoj bojišnici poput Mateškog sela, Malog Mašnika i Kapele, sve do oslobođenih područja u Operaciji „Oluja“ 1995. godine. Završna 30. fotografija prikazuje svečani doček branitelja u Karlovcu nakon Operacije „Oluja“. Na izložbi je bila postavljena ratna zastava 1. bojne 110. br., dodijeljena za 1. obljetnicu brigade (1992.), koju su ručno izvezle sestre karmelićanke iz samostana Brezovica. Izložena je bila i ratna zastava 110. br. koju je za treću obljetnicu brigade (1994.) zapovjedniku 110. br. dodijelio general Ivan Basarac kao izaslanik predsjednika Republike Hrvatske i vrhovnog zapovjednika Oružanih snaga Republike Hrvatske. Spomenute ratne zastave na izložbi imale su i odgovarajuće fotografije s 1. i 3. obljetnice brigade. Osim službeno dodijeljenih ratnih zastava, izloženo je i šest poslijeratnih zastava udruga i pojedinaca pripadnika 110. brigade.

U vitrinama su bila izložena odlikovanja i priznanja brigade te simbolički izložena kazeta i notni zapis pjesme „Gardistima“ odnosno pjesme poznate po stihu *Stodeseta brani svoj rodni grad*.

Na zidu izložbene dvorane postavili smo povjesnicu 110. brigade uz popis 109 poginulih pripadnika 110. br., s obvezom zahvalnosti i poštovanja za najvišu žrtvu koju su podnijeli u obrani Karlovca i Hrvatske. Izložba je ostvarena u suradnji s Udrugom pripadnika 110. br. ZNG/HV i hrvatskim braniteljima pripadnicima 110. brigade.

Izložba fotografija Dinka Neskusila: Lica Karlovčana 1991. – 2021.

Vrijeme trajanja: 4. listopada 2021. – 31. siječnja 2022.

Mjesto: Muzej Domovinskog rata Karlovac - Turanj

Autor izložbe: Dinko Neskusil

Kustosica izložbe: Ružica Stjepanović

Muzej Domovinskog rata Karlovac – Turanj ovom izložbom je obilježio tridesetu obljetnicu početka najtežih napada na Karlovac u Domovinskom ratu, 4. listopada 1991.

Izloženo je četrnaest fotografija u formatu 70 x 100 cm. Kao ratni fotoreporter Karlovačkog tjednika Dinko Neskusil snimio je tisuće fotografija. Među fotografijama su i portreti Karlovčana, prognanika i svih onih koji su ratnu svakodnevicu dijelili s Karlovčanima. Na njima je zabilježen cijeli jedan svijet. Svijet običnih ljudi koji su preko noći postali ratnici, branitelji doma, skrbnici ratnih stradalnika, ratni fotoreporteri… Kakva je sudbina ljudi s fotografija, gdje su danas, što rade? To se zapitao i autor te ih potražio i nakon trideset godina pronašao, razgovarao s njima i ponovo ih fotografirao u istom ambijentu. Nove fotografije omogućile su izuzetno zanimljivu vizualnu usporedbu istih motiva s tridesetogodišnjim odmakom i na osebujan način premostile prošlost i sadašnjost, ratne i mirne godine, nekadašnji i današnji Karlovac. Uz fotografije posjetitelji su putem prezentacije mogli pogledati niz drugih fotografija nastalih 1990-ih.

**Gradski muzej Karlovac**

Izložba Vrata Zvijezde

Vrijeme trajanja: 3. ožujka 2021. – 21. lipnja 2021.

Mjesto: Gradski muzej Karlovac / Strossmajerov trg 7

17. travnja 2021. - 28. veljače 2022.

Autor i kustosi izložbe: Igor Čulig i Matea Galetić

Izložba Vrata Zvijezde, na kojoj su predstavljeni rezultati recentnih arheoloških i arhivskih istraživanja, odvija se istodobno na otvorenom prostoru i u prostoru muzeja, što u oba slučaja znači: unutar povijesne jezgre Karlovca. Valja podsjetiti da je Karlovac prva novogradnja zvjezdolikog renesansnog grada, nastaloga 1579. u jeku ratnih zbivanja, te da je njegov bastionski sustav održavan sve do ukidanja Vojne krajine 1881. godine.

U Karlovcu su od 2004. do 2019. u dva navrata provedena istraživanja na pozicijama povijesnih vrata karlovačke Zvijezde. Riječ je o tzv. Starim i Novima vratima koja datiraju od samog početka gradnje Karlovca (1579.) te o Riječkim vratima koja datiraju iz 1. pol. 19. st. Istodobno je pregledana bogata nacrtna dokumentacija iz hrvatskih, austrijskih i mađarskih baštinskih ustanova pa je bilo moguće sa sigurnošću determinirati ostatke ne tako davnih, ali ipak zaboravljenih građevina!

Najznačajniji su nalazi kaponir (preteča bunkera), sačuvan u Radićevoj ulici te ostatci portala Novih vrata ispred tzv. „Gradske straže“ u istoj toj ulici. Zanimljivo je da je kaponir bio zatrpan ispod suvremene ulice te integriran u sustav vodovoda i kanalizacije, ali nije prepoznat kao vrijedna baština. Što se pak Novih vrata tiče, do sada objavljivani izvori pokazuju samo njihovu stariju formu – bila je to utvrđena građevina sa stožastim krovom, u prizemlju prohodna. Nije bilo poznato da su Nova vrata oko polovice 19. stoljeća preoblikovana u reprezentativni portal s dvama klasicističkim stubovima. Tek je zahvaljujući dosad neobjavljivanom nacrtu iz 1845. bilo moguće utvrditi da su arheolozi otkrili baze tih stubova. Istodobno se nametnulo pitanje interpretacije nekih otprije poznatih kamenih spomenika čija primarna uporaba nije bila poznata: jesu li to ostatci Novih vrata?

Posjet izložbi zamišljen je kao odgovor na pitanje: *Dok hodamo ulicom tamo gdje su nekad bila gradska vrata, znamo li po čemu hodamo i kako su vrata izgledala nekad?* Odgovor se iščitava u trima različitim prostorima.

Na otvorenom prostoru u Miškininoj i Radićevoj ulici, na *in situ* pozicijama nekadašnjih gradskih vrata, nalaze se info-ploče (Dok hodamo ulicom tamo gdje su nekad bila gradska vrata…) koje pokazuju odnos sadašnje i povijesne situacije medijima nacrta i fotografija. Akumulirano znanje iskazano je vrlo detaljnim rekonstrukcijama odnosno 3D modelima nekadašnjeg izgleda gradskih vrata.

U prizemlju Gradskog muzeja Karlovac postav izložbe evocira atmosferu arheološkog nalazišta (znamo li po čemu hodamo…). Posjetitelj hoda po drvenoj stazi koja se lagano izdiže iznad poda na kojemu su prikazane pozicije istraživanja, kao preklapanje fotografske i nacrtne dokumentacije. U vitrinama se nalaze većinom keramički predmeti (posuđe), fragmenti „nekadašnje svakidašnjice“ s karlovačkih ulica. U prizemlju se mogu pogledati i ekskluzivne videosnimke unutrašnjosti kaponira.

U potkrovlju je rekonstruiran povijesni izgled triju gradskih vrata (…i kako su vrata izgledala nekad?): forma i proces izgradnje prikazan je 3D medijima, maketama i dinamičnim digitalnim modelima. U većem mjerilu i uz obilato citiranje fascinantnih povijesnih veduta i nacrta razložene su promjene položaja i forme gradskih vrata od 16. do 19. stoljeća, kao i njihova uloga u sustavu obrane i prometa. Među izlošcima su kameni ostatci koji bi mogli biti ostatci „Novih vrata“, uteg za potezanje pokretnog mosta i ukrasni vrh stuba (akroterij).

Autori izložbe nastojali su pomiriti različite funkcije: temeljito argumentirati nove nalaze, stvoriti doživljaj za različite skupine posjetitelja, potaknuti svoje sugrađane da upotrijebe maštu i promisle kakvu formu grada žele ubuduće. Mnoga pitanja o njegovu uređenju još su uvijek otvorena, a javna će rasprava biti onoliko kvalitetna koliko je javnost informirana.

Ideja za integraciju vanjskog i unutarnjeg prostora unutar izložbe zapravo je odgovor na iskustvo autora s javnošću prilikom provedbe istraživanja. Istraživanja su izazvala radoznalost i pitanja sugrađana, a održane su i *press*-konferencije na nalazištima. Dapače, pokazalo se da su još živa sjećanja starijih Karlovčana na ostatke gradskih vratiju kao na podzemne prostore u kojima su se kao djeca igrali. Iako tada nisu mogli pojmiti raniju funkciju ni namjenu prostora, često im je bujna mašta nadomjestila prave odgovore na pitanja. Stoga je u razgovoru bilo moguće uspostaviti vezu između ovih sjećanja i saznanja koja su potvrdila arhivska i arheološka istraživanja

Priroda - laboratorij boja: tradicionalno tehnološko znanje, gostujuća izložba Tehničkog muzeja Nikola Tesla, Zagreb

Mjesto održavanja: Gradski muzej Karlovac, Strossmayerov trg 7, Mala dvorana

Vrijeme održavanja: 10. svibnja – 4. srpnja 2021.

Autori: Katarina Ivanišin Kardum i Marija Crnčević

Kustos gostovanja: Lana Bede

Izložba „Priroda laboratorij boja: tradicionalno tehnološko znanje“ Tehničkog muzeja Nikola Tesla predstavlja tradicionalno znanje o upotrebi prirodnih boja mineralnog, biljnog i životinjskog porijekla u kućanstvu, a temelji se na terenskom istraživanju provedenom tijekom 2015. i 2016. godine na dubrovačkom području, na različitim lokacijama od Pelješca i Dubrovačkog primorja do Konavala, uključujući nepristupačna ruralna područja, kao i zaštićena područja prirodne i kulturne baštine. Izložba je interaktivnog karaktera i nudila je pregršt aktivnosti za djecu i mlade: od slaganja modela klačine (vapnenice) do upoznavanja kemijskih formula pojedinih biljnih pigmenata i skupljanja pečata na radnim listovima u bojama koje su se dobivale od alepskog bora, šipaka, jasen i broća. U sklopu izložbe prikazan je HRT-ov dokumentarni film „Posljednji klačinar“.

Izložbu je pratio katalog, vodič, radni list i plakat te izvrsno posjećene radionice „Zero waste boje“, a otvorenje izložbe i radionicu je karlovačka publika prvi puta mogla pratiti putem livestreaminga. Izložba je bila središnji dio programa Gradskog muzeja Karlovac u nacionalnoj manifestaciji „Festival znanosti“ u koju se prvi puta uključio.

Karlovačka pročelja: izložba učeničkih radova OŠ Grabrik; povodom 30. rođendana OŠ Grabrik i završetka školske godine te 442. rođendana grada Karlovca

Mjesto održavanja i prostor: Muzejski zid u dvorištu zgrade Gradskog muzeja Karlovac

Vrijeme trajanja: 18. lipnja 2021. – 1. lipnja 2022.

Autori stručne koncepcije: Ivana Maradin

Autori likovnog postava, tehnički postav: Ivana Maradin i učenici

Poticaj učeničkom stvaralaštvu pod vodstvom nastavnice likovne kulture Ivane Maradin bili su izlošci izložbe Vrata Zvijezde te poznati ciklus fotografija Portret grada Zvijezde, koji je autor Goran Vranić prije nekoliko godina darovao Galerijskom odjelu.

Izložba Ihtiološke zbirke povodom proslave rođendana Aquatike – slatkovodnog akvarija Karlovac

Izložba je organizirana i postavljena 18. listopada 2021. povodom proslave rođendana Aquatike – slatkovodnog akvarija Karlovac kao rezultat višegodišnje suradnje ustanova. Na izložbi su posjetitelji mogli vidjeti velike preparirane primjerke kapitalnih riba koje su sve došle upravo iz Aquatike i zanimljivosti vezane uz njih. Izložba je popraćena prigodnim objavama na internetskim stranicama muzeja.

Ihtiološka zbirka osnovana je 2019. godine i najmlađa je zbirka Gradskog muzeja Karlovac. Rezultat je suradnje Gradskog muzeja Karlovac s Javnom ustanovom Aquatika – slatkovodni akvarij Karlovac. Iako ima malen fundus, riječ je o velikim, kapitalnim primjercima, a zbog tradicionalno velike zainteresiranosti Karlovčana za ribolov, zbirka ima veliki potencijal u predstavljanju riblje faune karlovačkih i drugih hrvatskih rijeka. Prezentirani primjerci su bile: Deverika – *Abramis brama* Linnaeus, Sibirska jesetra – *Acipenser baerii* J.F. Brandt, pastrva - *Salmo trutta* Linnaeus i štuka – *Esox lucius* Linnaeus.

**Stari grad Dubovac**

Izložba „Na putu do mora – tradicijsko ruho uz Karolinu i Lujzijanu“

Vrijeme trajanja: 8. ožujka – 30. svibnja 2021.

Mjesto: Stari grad Dubovac

Autorice: Lucija Halužan, Ivana Mihajlic i Bojana Poljaković Popović

Kustos gostovanja: Nikolina Belančić Arki

Izložba „Na putu do mora – tradicijsko ruho uz Karolinu i Lujzijanu“ gostujuća je izložba Kulturnog centra Travno, točnije njihove podružnice Posudionice i radionice narodnih nošnji iz Zagreba. Tema izložbe bila je etnografsko i folklorno bogatstvo širokog prostora uz povijesne ceste *Karolinu* i *Lujzijanu*. Na izložbi su se mogli vidjeti tekstilni i uporabni predmeti karlovačkog i ozaljskog Pokuplja, Žumberka, Ogulinsko-plašćanske doline, Gorskog kotara, Istre i Hrvatskog primorja čime su obuhvaćena tri od četiri kulturna područja Hrvatske (sjeverna i sjeverozapadna, gorska te primorska Hrvatska). Uz odjevne predmete te predmete potrebne za izradu narodnih nošnji, na izložbi su bili izloženi tradicijski instrumenti karakteristični za navedena područja (dvojnice, frule) te rekviziti koji prate određene obredne prakse poput maski i kostima *zvončara* iz okolice Rijeke.

Otmica u galeriji, gostujuća izložba Galerije umjetnina Slavonskog Broda

Vrijeme trajanja: 18. lipnja -13. srpnja 2021.

Mjesto: Stari grad Dubovac, izložbeni prostor na 1. katu i dvorište

Vrijeme održavanja: 18. lipnja 2021. – 13. srpnja 2021.

Autorice izložbe: Lana Bede i Romana Tekić (GUGSB)

Kustos izložbe i postava: Lana Bede

Program je realiziran u suradnji Gradskog muzeja Karlovac s Galerijom umjetnina grada Slavonskog Broda u sklopu nacionalne manifestacije EMA „Izvanredno!“ 2021. čiji je nositelj Hrvatsko muzejsko društvo, Sekcija za muzejsku pedagogiju i kulturnu akciju te manifestacije „Zvjezdano ljeto 2021.“. Riječ je o intrigantnom spoju likovne izložbe, escape room-a i kazališne predstave za djecu nastale na temelju umjetničke ostavštine znamenitog hrvatskog umjetnika Branka Ružića (1919.-1997.) koju je poklonio svom rodnom gradu Slavonskom Brodu.

Na izložbi su pored djela iz fundusa Galerije umjetnina grada Slavonskog Broda koja su inspirirala predstavu „Otmica u galeriji“, predstavljene lutke i dio scenografije predstave, autorice Valentine Srnojević, članice Kazališne družine „Ivana Brlić Mažuranić“ iz Slavonskog Broda. Pored izvanrednih primjera Ružićeve portretne plastike u drvu: „Hanza“ (1986.), „Vale“ (1993) i „Dali“ (1988.) i skulpture od papier-mache-a „Posljednja večera“ (1989.), publika je mogla vidjeti radove niza renomiranih hrvatskih umjetnika, Vaska Lipovca „Mornar“ (1997.), Ivana Sabolića „Portret Ive Šebalja“ (1966.) u bronci, kojeg likovna kritika svrstava u najbolje psihološke portrete u hrvatskoj umjetnosti uopće, „Portret Milana Rešetara“ Ante Starčevića, ulja na platnu Zlatana Vrkljana „Prolaznik“ (1990.) i Višnje Sokolić „Maslinici“ (1977.), te reprodukcije rada Ratka Petrića „Hamlet“ (1989.) i Zvonimira Lončarića „Franjo u kafiću“ (1972.). Svi radovi su za potrebe izložbe posuđeni iz stalnog postava Galerije Ružić u Slavonskom Brodu.

Povodom Dana grada Karlovca 13. srpnja 2021. u izložbenom prostoru je izvedena istoimena kazališna predstava za djecu Kazališne skupine „IBM“ za koju se tražila karta više. Program je pratila izvrsno praćena edukativno-promotivna kampanja na društvenim mrežama.

Premijera video instalacije „Mi“ u sklopu Festivala tolerancije

Mjesto održavanja i prostor: Stari grad Dubovac

Vrijeme trajanja: 20. srpnja 2021.

Autor djela: Jure Pavlović

Autor stručne koncepcije: Jure Pavlović

Produkcija izložbe: Hrvoje Pukšec i Josipa Vukelić

Organizator izložbe: Josipa Vukelić

Gradski muzej Karlovac je na Starom gradu Dubovcu ugostio video instalaciju redatelja Jure Pavlovića kao najavu Festivala tolerancije. U nedjelju, 20. srpnja u povodu Svjetskog dana izbjeglica Festival tolerancije u suradnji s Hrvatskom radiotelevizijom i Gradskim muzejom Karlovac te pod pokroviteljstvom i u suradnji s UNHCR-om na Starom gradu Dubovcu prikazao je video instalaciju redatelja i producenta Jure Pavlovića pod nazivom Mi.

Osnovna premisa video instalacije potječe od toga da se problem izbjeglica u današnjem globaliziranom svijetu tiče svih nas – jer u konačnici svi “mi” se možemo naći u sličnom problemu. Tome svjedoči i naša ne toliko daleka prošlost, stoga izbjeglice trebamo promatrati na isti način kako promatramo sami sebe. Ideja je aktualni trenutak u Hrvatskoj i svijetu povezati s dugom tradicijom izbjeglištva u Hrvatskoj kroz intimna iskustva više osoba koje su u određenoj fazi svog života bile izbjeglice. Od Drugog svjetskog rata do Domovinskog, gotovo svaka generacija u Hrvatskoj nosi vrlo živa sjećanja vezana za izbjeglištvo.

Sam redateljski koncept temelji se na svjedočanstvu više ljudi koje predstavljaju izbjeglice iz različitih perioda povijesti. Prva priča evocira iskustvo života u izbjeglištvu tijekom Drugog svjetskog rata u kampu El Shatt u Egiptu. Ovo je svjedočanstvo vrlo važno jer živimo u svijetu u kojem veći broj izbjeglica danas dolazi s Bliskog istoka te su arapskog podrijetla. Dobro se podsjetiti da su nekad izbjeglički valovi išli u posve drugom smjeru. Druga priča evocira iskustvo izbjeglištva iz Domovinskog rata. Treća i četvrta priča evociraju iskustva puta u Hrvatsku: te priče predstavljaju ljude iz drugih zemalja koji su prošli izbjeglištvo, ali sada žive u Hrvatskoj i dobro su se integrirali u društvo kojem danas pripadaju i aktivno pridonose.

 Jednog dana život će biti lijep, gostujuća izložba u organizaciji udruge ARTERARIJ, Centra za mirovne studije i Romske organizacije mladih Hrvatske

Mjesto održavanja i prostor: Stari grad Dubovac, izložbeni prostor na 1. katu

Vrijeme trajanja: 27. srpnja – 26. rujna 2021.

Autori stručne koncepcije: Ana Opalić, Barbara Matejčić

Autor likovnog postava: Ana Opalić

Kustosica gostovanja: Iva Alibašić

Audio-vizualna izložba Jednog dana život će biti lijep nastavak je projekta „Kad odrastem, bit ću bogatašica“ kojim se zaustavljamo u prostorima u kojima romska djeca žive i u kojima maštaju o budućnosti. Audio vizualna izložba odvijala se u sklopu Tjedana jednakosti koji su udruge ARTERARIJ, Centar za mirovne studije i Romska organizacija mladih Hrvatske provodili u osam gradova diljem Hrvatske između 8. travnja i 26. rujna 2021. godine.

Arheologija iz zraka, gostujuća izložba Arheološkog muzeja u Zagrebu

Mjesto održavanja i prostor: Stari grad Dubovac, izložbeni prostor na 1. katu

Vrijeme trajanja: 28.listopada 2021. – 6.veljače 2022.

Autori stručne koncepcije: Jacqueline Balen, Miroslav Vuković

Kustosica gostovanja: Iva Alibašić

Izložba **Arheologija iz zraka** postavljena je s ciljem prikazivanja nekih od najzanimljivijih i najatraktivnijih zračnih fotografija arheoloških lokaliteta s prostora Republike Hrvatske. Ova izložba fotografija odudara od klasičnih arheoloških izložaba i osnovni fokus stavljen je na fotografije, dok su podaci o arheološkom kontekstu svedeni na minimum. Zračna fotografija i arheologija imaju dugu zajedničku povijest. Već početkom 20. stoljeća iz balona su snimljene prve zračne fotografije i to, Stonehengea i Rimskog foruma. Tijekom stoljeća za snimanje zračnih fotografija korištena su različita pomagala poput ljestvi, servisnih vozila i balona. Zračne fotografije korištene su za prezentaciju i dokumentiranje arheoloških lokaliteta, a s vremenom se razvila i nova grana arheologije, zračna arheologija, koja se bavi proučavanjem tragova ljudske aktivnosti unutar krajolika. Napretkom tehnologije i komercijalizacijom bespilotnih letjelica, proces dokumentiranja arheoloških lokaliteta iz zraka se olakšao i ubrzao. Na izložbi su bila prikazana 33 arheološka lokaliteta.

**Galerija „Vjekoslav Karas“**

Tomislav Ostoja: „Eros i Thanatos“

Mjesto održavanja i prostor: Galerija „Vjekoslav Karas“

Vrijeme trajanja: 17. veljače do 31. ožujka 2021.

Autori stručne koncepcije: Aleksandra Goreta, Damir Barešić i Josip Kovačić

Kustos izložbe: Aleksandra Goreta

Autori likovnog postava: Aleksandra Goreta, Damir Barešić i Josip Kovačić

**Tomislav Ostoja** rođen je u Splitu 20. kolovoza 1931. Nakon završene Škole primijenjenih umjetnosti u Splitu odlazi u Zagreb, gdje 1952. započinje studij kiparstva na Akademiji likovnih umjetnosti gdje je diplomirao u klasi prof. Antuna Augustinčića. Nakon izlaska iz Augustinčićeve Majstorske radionice, više od pet desetljeća slobodni je umjetnik i živi od svog umjetničkog rada. Autorov stvaralački naboj, praćen je brojnim samostalnim i skupnim izložbama te uspjesima kod kritike i publike. Kipar potpisuje brojna djela a krunu njegova stvaralaštva predstavlja spomenik na Memorijalnom groblju žrtava Domovinskoga rata u Vukovaru. U Karlovcu se prvi put predstavio ciklusom od 30 slika i 7 skulptura. Svoju je umjetničku ostavštinu Ostoja poklonio gradu Zagrebu. Izložbu u Karlovcu možemo zahvaliti gospodi Damiru Barešiću, i Josipu Kovačiću koji skrbe o ateljeu i dijelu umjetničke zbirke. Izložba je financirana sredstvima Grada Karlovca. Po završetku izložbe autor je ostavio jedan rad u fundus Galerije „V. Karas“.

Karas pod upitnikom: izložba povodom obilježavanja 200. obljetnice rođenja Vjekoslava Karasa (1821. – 1858.)

Mjesto održavanja i prostor: Galerija „Vjekoslav Karas“

Vrijeme trajanja: 5. svibnja 2021. do 23. lipnja 2021.

Autor stručne koncepcije: Antonija Škrtić

Kustos izložbe: Antonija Škrtić

Autori likovnog postava: Saša Stubičar i Antonija Škrtić

Vjekoslav Karas prvi je hrvatski slikar iz sjevernih krajeva školovan u Italiji zahvaljujući financijskim sredstvima karlovačkih i zagrebačkih iliraca. Slikao je portrete, likove i žanr-prizore iz pučkog života i prošlosti. Uglavnom nije potpisivao slike. Brojna djela koja je naslikao poznajemo samo po naslovu jer se spominju u Karasovoj korespondenciji ili drugim suvremenim pisanim izvorima. Gradski muzej Karlovac posjeduje devet Karasovih slika od kojih je šest konzervatorsko-laboratorijski istraženo u Hrvatskom restauratorskom zavodu u Zagrebu tijekom 2018. i 2019. godine. Izložbom su predstavljeni rezultati provedenih istraživanja. Karasovim je stvaralaštvom i životnom sudbinom snažno obilježen razvitak hrvatskoga slikarstva u 19. stoljeću. Povodom 200. obljetnice Karasova rođenja naglašena je neprocjenjiva vrijednost koju pruža kontekst osobnosti i opusa Vjekoslava Karasa. Za izlaganje su odabrane i slike drugih vlasnika: Hrvatskog povijesnog muzeja, Tiflološkog muzeja, Zbirke Kovačić – Mihočinec iz Zagreba, Župnog ureda Vivodine, gospodina Nikole Sumine iz Karlovca i gospodina Zvonka Šarića iz Zagreba. Izložba je opremljena muzeografskim pomagalima među kojima se informativnošću ističe atraktivna infografika o Karasovom životu i opusu koju je oblikovao Boris Benko. Izložbu prati ktalog s tekstovima kustosice izložbe Antonija Škrtić i više konzervatorice povjesničarke umjetnosti Nene Meter Kiseljak iz Hrvatskog restauratorskog zavoda te radni listić za srednjoškolce priređen u suradnji s profesoricom povijesti umjetnosti Natašom Pavlović iz Gimnazije Karlovac. Koautor likovnog postava i autor vizualnog identiteta izložbe i publikacija je Saša Stubičar.

Izložbu je posjetilo 985 posjetitelja. Izložbu je posjetilo ukupno 38 grupa učenika osnovnih i srednjih škola koje su izložbu pogledale uz radni listić za srednjoškolce i/ili stručno vodstvo autorice izložbe. U brojnosti organiziranih dolazaka posebno se istakla OŠ Dubovac i Gimnazija Karlovac. Izložbu uz stručno vodstvo autorice izložbe pogledali i turistički vodiči Karlovačke županije u organizaciji Udruge Bastion te pacijenti dnevne bolnice za psihijatriju i alkoholizam OB Švarča i likovni aktiv Karlovačke županije.

Karlovački likovni susreti 2021.

Mjesto održavanja i prostor: Galerija „Vjekoslav Karas“

Vrijeme trajanja: 7. srpnja do 29. kolovoza 2021.

Autor stručne koncepcije: Aleksandra Goreta

Kustos izložbe: Aleksandra Goreta

Autor likovnog postava: Aleksandra Goreta

Svake dvije godine organizira se izložba Karlovački likovni susreti. Radi se o tradicionalnoj, žiriranoj izložbi koja okuplja karlovačke umjetnike profesionalce i amatere. Dodatna specifičnost ove izložbe je što okuplja likovne umjetnike koji se izražavaju u različitim likovnim tehnikama. Nakon nekoliko godina pauze i otkazivanje KLS u prošloj godini zbog pandemije ove godine izložba je realizirana u terminu Dana grada Karlovca. Tijekom lipnja 2021. umjetnicima je upućen javni poziv putem web stranice Gradskog muzeja, medija te u pisanom obliku. U periodu od dva tjedna izvršeno je prikupljanje radova, životopisa te upisivanje u revers podataka o preuzetim umjetninama. Žiri Karlovačkih likovnih susreta 2021. razmotrio je 52 autorske prijave s ukupno 80 radova: slika, skulptura i instalacija. Za izlaganje je odabrano svih 52 autora s obzirom na situaciju i višegodišnju pauzu u organizaciji KLS. Članovi žirija bili su: Mišo Pakši, član ULAK-a, Antonija Škrtić, prof. kustosica Galerijskog odjela Gradskog muzeja Karlovac i Aleksandra Goreta, akademska slikarica, voditeljica Galerije „Vjekoslav Karas“.

Donacija Antona Cetína

Mjesto održavanja i prostor: Galerija „Vjekoslav Karas“

Vrijeme trajanja: 8. do 30. rujna 2021.

Autor stručne koncepcije: Antonija Škrtić

Kustos izložbe: Antonija Škrtić,

Autor likovnog postava: Antonija Škrtić

Anton Cetín, istaknuti hrvatski, kanadski i francuski slikar i grafičar, darovao je u rujnu 2019. godine Gradskom muzeju Karlovac 30 vrijednih umjetničkih djela kojima je obogaćena Zbirka grafika. Gradski muzej Karlovac je ovu vrijednu donaciju predstavio izložbom. Opus Antona Cetína prepoznatljiv po motivu Eve, a Eva se pojavljuje i na darovanim djelima. Darovana i izložena djela pružila su uvid u Cetínov dojmljiv umjetnički svijet u kojem umjetnik temeljem sužene motivike, gradi samosvojni, složeni umjetnički izričaj te tijekom proteklih 54 godina stvaranja iznova potvrđuje jedinstvenost i dosljednost vlastitog pristupa umjetničkom izražavanju. Dizajn publikacija izložbe potpisuje Tea Bilić.

Zoltan Novak: Srce tame

Mjesto održavanja i prostor: Galerija „Vjekoslav Karas“

Vrijeme trajanja: 13. listopada do 5. prosinca 2021.

Autori stručne koncepcije: Zoltan Novak i Antonija Škrtić

Kustos izložbe: Antonija Škrtić,

Autori likovnog postava: Zoltan Novak i Antonija Škrtić

Izložbom je premijerno predstavljeno 12 recentno nastalih slika (akril na platnu) velikog formata. Izložbu prati katalog izložbe s reprodukcijama izložaka i predgovorom te radni listić za srednjoškolce priređen u suradnji s profesoricom povijesti umjetnosti Natašom Pavlović iz Gimnazije Karlovac. Zoltan Novak već dugi niz godina svojim slikarstvom uspijeva zaintrigirati, zaustaviti i na svoj jedinstveni način suočiti publiku sa suvremenim svijetom i događajima u njemu, a to je uspio i ovom izložbom. Izložbu je posjetilo 883 posjetitelja. Izložbu je posjetilo ukupno 40 grupa učenika osnovnih i srednjih škola koje su izložbu pogledale uz radni listić za srednjoškolce i/ili stručno vodstvo autorice izložbe. U brojnosti organiziranih dolazaka posebno se istakla Gimnazija Karlovac, OŠ Braća Seljan i OŠ Grabrik. Izložbu uz stručno vodstvo autorice izložbe pogledali i turistički vodiči Karlovačke županije u okviru Udruge Bastion te pacijenti dnevne bolnice za psihijatriju i alkoholizam OB Švarča i likovni aktiv Karlovačke županije.

Braća Seljan kroz prašume i pustinju, gostujuća izložba Etnografskog muzeja

Mjesto održavanja i prostor: Galerija „Vjekoslav Karas“

Vrijeme trajanja: 17. prosinca 2021. do 10. veljače 2022.

Autorica izložbe: Marija Živković

Kustos gostovanja: Nikolina Belančić Arki

Izložba „Braća Seljan kroz prašume i pustinju“ gostujuća je izložba Etnografskog muzeja iz Zagreba. Na izložbi su bili izloženi brojni predmeti koje su braća Seljan donijela sa svojih putovanja te pisma, dnevnici, fotografije i geografske karte. Većinu predmeta braća su darovala kako bi se hrvatskoj javnosti predstavila njihova istraživanja i približile kulture koje su istraživali. Kroz izložene predmete posjetitelji su se mogli upoznati sa svim putovanjima braće Seljan – Mirkovim putovanjem pješice od Sankt Petersburga do Pariza, te njihovim zajedničkim putovanjima i istraživanjima u Etiopiji i Južnoj Americi. Na izložbi su se i multimedijalno dočarali ambijenti u kojim su braća boravila poput prašume i pustinje. Osim predmeta koji se čuvaju u Etnografskom muzeju u Zagrebu, na izložbi je bilo izloženo i nekoliko predmeta iz Zbirke braće Seljan Muzeja grada Karlovca.

**Izdavačka djelatnost**

Glas Muzeja grada Karlovca, 2021., urednici Sandro Vidoš, Iva Alibašić. Tema ovogodišnjeg Glasa bila je Muzeji i društvene mreže te kako su muzealci, zbog ograničenja koje je nametnula pandemija koronavirusa, nastavili prezentirati svoj rad i prilagodili ga prezentaciji na različitim digitalnim kanalima.

Katalog izložbe: Lica Karlovčana 1991. - 2021., izložba fotografija Dinka Neskusila, Gradski muzej Karlovac, 2021., uredila: Ružica Stjepanović, vizualno oblikovanje: Tiskara Pečarić&Radočaj

Vodič *Vrata Zvijezde / Star Gates*, Gradski muzej Karlovac, 2021., uredili: Igor Čulig i Matea Galetić, vizualno oblikovanje: Identity obrt za dizajn, na hrvatskom i engleskom jeziku

Katalog izložbe: Tomislav Ostoja, Eros i Thanatos, samostalna izložba slika i skulptura, Gradski muzej Karlovac, 2021., uredila: Aleksandra Goreta i Damir Barešić, vizualno oblikovanje: TPR.

Katalog izložbe: Karlovački likovni susreti 2021., kolektivna  izložba slika, skulptura i instalacija, Gradski muzej Karlovac, 2021., uredila: Aleksandra Goreta, vizualno oblikovanje:

Katalog izložbe Vjekoslav Karas: izložba povodom obilježavanja 200. obljetnice rođenja Vjekoslava Karasa (1821. – 1858.), Gradski muzej Karlovac, 2021. (+pozivnica, plakat, cl plakat, banner), uredila: Antonija Škrtić , vizualno oblikovanje: Saša Stubičar

Radni listić za srednjoškolce: Vjekoslav Karas: izložba povodom obilježavanja 200. obljetnice rođenja Vjekoslava Karasa (1821. – 1858.), Gradski muzej Karlovac, 2021., , uredila: Antonija Škrtić, stručna suradnica: Nataša Pavlović, vizualno oblikovanje: Saša Stubičar

Katalog izložbe Donacija Antona Cetína, Gradski muzej Karlovac, 2021. (+pozivnica, plakat, cl plakat, banner), uredila: Antonija Škrtić

Katalog izložbe Zoltan Novak: Srce tame, Gradski muzej Karlovac, 2021. (+pozivnica, plakat, cl plakat, banner), uredila: Antonija Škrtić

Radni listić za srednjoškolce: Zoltan Novak: Srce tame, Gradski muzej Karlovac, 2021., uredila: Antonija Škrtić, stručna suradnica: Nataša Pavlović

Vodič izložbe stalnog postava: Karlovac 1991. - 1995., Muzeji grada Karlovca, 2021. uredili: Ružica Stjepanović i Karlo Mandić, vizualno oblikovanje: Saša Stubičar

Riječ je o tiskanom vodič u džepnom izdanju na hrvatskom i engleskom jeziku. Tako je sada audio vodič moguće preslušavati na tri jezika, a tiskani čitati na dva.  Vodiči sadrže kompletnu priču o vanjskom i unutarnjem dijelu stalnog postava, svim eksponatima koji su izloženi, prostoru Turnja, na kojem se Muzej nalazi i njegovom značaju u bližoj i daljoj prošlosti, objektima na prostoru kompleksa te njihovoj zaštiti, konzervaciji i prezentaciji te svim događajima na području Karlovca u Domovinskom ratu. Uz tekstualni materijal, dio vodiča su fotografije. Ono što za razliku od audio vodiča tiskani vodič donosi, element je uspomene ili suvenira. Uz edukativno-informativnu ulogu, svaki posjetitelj kupnjom tiskanog vodiča iz muzeja će ponijeti i uspomenu koju će moći čuvati ili pokazivati određenom krugu ljudi, stvarajući tako nove potencijalne posjetitelje. Projekt je završen u prosincu, a njegova nadopuna na ostale svjetske jezike provodit će se u narednim godinama.

**Pedagoški program**

Uz navedene muzejske zadatke - sabiranje, čuvanje, istraživanje i prezentiranje – rad na obrazovanju i posredovanju danas ima nezaobilazno i sve značajnije mjesto u muzeju. Rad s posjetiteljima važan je zadatak muzejske djelatnosti. Posebno je istaknut u Strateškom planu pod aktivnostima: prepoznavanje potreba zajednice, analiziranje strukture posjetitelja u svrhu unapređivanja djelatnosti, uvođenje edukativnih programa za nove ciljane skupine korisnika, provođenje postojećih edukativnih programa te prisutnost MGK-a u zajednici a sve radi postizanja općih ciljeva: unapređenje kvalitete i funkcioniranja muzeja, veće dostupnosti kulturne baštine u digitalnom okruženju i poticanje lokalne, regionalne, nacionalne i međunarodne suradnje.

**Program „Festival znanosti 2021.“ u Gradskom muzeju Karlovac**

Bogat i raznovrstan program kojim se GMK prvi puta uključio u manifesteciju „Festival znanosti“, bio je posvećen biljnom svijetu iz rakursa tradicijske baštine, antropologije i tehnologije, a obuhvaćao je edukativnu izložbu, radionice i predavanje. Festivalska događanja održavala su se od 10. do 15. svibnja 2021. u matičnoj zgradi Muzeja na Strossmayerovom trgu i u online formatu na Fb profilu i YouTube kanalu GMK-a. Program Gradskog muzeja Karlovac koncipirala je i organizirala viša kustosica pedagoginja Lana Bede, a aktivnosti su realizirane u suradnji s Tehničkim muzejom Nikola Tesla iz Zagreba, Institutom za antropologiju u Zagrebu, Botaničkim vrtom Prirodoslovno-matematičkog fakulteta Sveučilišta u Zagrebu i Udrugom Eko pan iz Karlovca.

**Radionica „Zero waste boje“**je interdisciplinarni program uz izložbu „Priroda laboratorij boja: tradicionalno tehnološko znanje“ namijenjen svima koji vole stjecati znanja o održivom načinu života. Radionica je održana nekoliko puta: prigodom otvorenja izložbe u sklopu Festivala znanosti za odrasle sudionike (prenošeno uživo putem livestreaminga), te od 26. od 28. svibnja kao trodnevni program u kojem je sudjelovalo 140 karlovačkih mališana iz dječjih vrtića Gaza, Grabrik, Banija i Novi centar. Voditeljice radionica bile su Katarina Ivanišin Kardum i Lana Bede, a stručna suradnica Nikolina Bencetić.

**„Medonosni vrt“: akcija prikupljanja sadnica i sjemenja cvatućeg bilja za muzejski vrt**

Kao primjer solidarne ekonomije u praksi, tijekom trajanja Festivala pokrenuli smo akciju prikupljanja sadnica i sjemenja cvatućeg bilja za pilot projekt muzejskog vrta smještenog u atriju Muzeja. Dio biljnog materijala građani su već ranije donirali Muzeju u sklopu predavanja Silvije Kolar-Fodor i razmjene sjemena koju je u suradnji s GMK organizirala udruga Eko pan povodom Svjetskog dana bioraznolikosti u Urbanom vrtu (GMK zbog epidemioloških mjera nije mogao održavati događanja). Muzej je uputio poziv građanima putem društvenih mreža da se uključe donacijom sadnica iz vlastitog vrta u stvaranje malog community garden-a kako bismo podigli svijest o nestajanju nekadašnjih vrtova u Zvijezdi, ali i mogućnosti oživljavanja ovog vida kulturno-povijesne baštine i upozorili na važnost očuvanja bioraznolikosti.

Budući da su građani  prepoznali vrt kao dodanu vrijednost Muzeja, program se nastavio održavati u ljetnim i jesenskim mjesecima kroz **inkluzivne vrtlarske radionice** u suradnji s Prirodoslovnom školom u Karlovcu s ciljem da muzejski vrt opstane i razvija se u narednim godinama. Voditeljica programskih aktivnosti je Lana Bede, viša kustosica pedagoginja, a stručna suradnica dr. sc. Dubravka Sandev, savjetnica Botaničkog vrta PMF-a u Zagrebu.

U sklopu pedagoške djelatnosti muzeja usmjerene prema razvoju podzastupljenih kategorija publike, osmišljen je međumuzejski i međusektorski program **„U spektru“** posvećen autističnim osobama koje ne mogu govoriti.

**Ciklus entomoloških radionica** nastavljen, je s dvije radionice u ljetnim mjesecima. Iako je planirano dvanaest radionica zbog epidemiološke situacije nisu se uspjele održati. Sredstva su prenamijenjena u osmišljavanje i dizajn „Entomološkog priručnika za najmlađe“. Priručnik je to koji djeci omogućava samostalno bavljenje poslom entomologa. Sastoji se od teorijskog uvoda te praktičnog dijela u kojem se postepeno, korak po korak djecu uči loviti, proučavati i preparirati jedinke. Priručnik će u 2022. godini biti tiskan, a uz njega će doći i osnovna pomagala za preparaciju. Služit će kao podloga za održavanje radionica i kao suvenir. Voditelj radionica: muzejski pedagog Karlo Mandić i viši kustos Luka Čorak.

U sklopu izložbe „**Na putu do mora – tradicijsko ruho uz Karolinu i Lujzijanu“** održane su četiri likovne radionice u kojima su sudjelovali učenici prvih i drugih razreda Osnovne škole Dubovac. Radionice su vodile Bojana Poljaković Popović (jedna od autorica izložbe), muzejska pedagoginja Nikolina Bencetić i kustosica gostovanja Nikolina Belančić Arki. Radionice su se sastojale od stručnog vodstva po izložbi te izrade replika dijelova narodnih nošnji u tehnici kolaža. Djeca su na papir nacrtala pastelama ili flomasterima dio ili cijelu narodnu nošnju, a zatim su u nacrtani oblik lijepili izrezane dijelove tkanine, trakica i ukrasnih perlica kako bi izradili replike izloženih narodnih nošnji. Na kraju svake radionice izložili smo dječje radove u izložbenom prostoru i upriličili malo otvorenje izložbe netom izrađenih učeničkih djela.

Tijekom 2021. godine djelatnost muzejskog pedagoga u **Muzeju Domovinskog rata Karlovac-Turanj** obuhvaćala je osmišljavanje i organizaciju pedagoških programa koji su sastojali od edukativnih i kreativnih radionica te stručnih vodstava. Kroz cijelu godinu muzejski pedagog odradio je četrdeset i jedno stručno vodstvo stalnim postavom u kojem se posjetitelje upoznavalo sa zbivanjima na karlovačkom bojištu te životima branitelja i civila koji su na različite načine dali svoj doprinos u obrani Karlovca i stvaranju RH. Bila su to i redovita vodstva izložbom o 110. brigadi ZNG/HV kao i izložbom „Lica Karlovčana 1991. - 1995“.

Isto tako realizirana su vodstva Stalnim postavom Gradskog muzeja Karlovac opća i specijalizirana na temu Hrvatskog narodnog preporoda kao i Branič kulom na Starom gradu Dubovcu.

Stručna vodstva redovito su realizirana i po svim izložbama u Galeriji „Vjekoslav Karas“.

**OSTALI PROGRAMI**

**Digitalna Noć muzeja 2021.**

Voditelj programa: Josipa Vukelić

Mjesto održavanja i prostor: Online (službeni Youtube kanal, mrežna stranica i facebook stranice Gradskog muzeja Karlovac i Muzeja Domovinskog rata Karlovac – Turanj)

Vrijeme trajanja: 29. siječnja 2021.

Digitalni program Noći muzeja Gradskog muzeja Karlovac održao se 29. siječnja 2021. na službenom [YouTube kanalu](https://www.youtube.com/channel/UC1X3qE0fIxJEmgWsJ8JtSiA), [društvenim mrežama](https://www.facebook.com/gradskimuzejkarlovac/) i [website-u](http://www.gmk.hr/%22%20%5Ct%20%22_blank).

Program Noći muzeja se održao u digitalnom okruženju. Gradski muzej Karlovac je predstavio video prilog „S kustoskog stola u virtualno“  iz kojeg su online posjetitelji mogli naučiti informacije o predmetima koji se čuvaju u muzejskim zbirkama ili se nalaze u stalnim izložbama Gradskog muzeja Karlovac i Muzeja Domovinskog rata Karlovac – Turanj. Uz video izložbu „Djela Marije Novaković“ saznali su zašto je umjetnički opus autsajderske slikarice intrigantan svim promatračima i povjesničarima umjetnosti. Uz *online* kviz „Kvizom kroz Noć muzeja“ djeca od 7 godina starosti su mogla provjeriti svoje znanje o povijesti, sadašnjosti i društvenom životu grada, dok su se najmanji mogli iskušati u ispunjavanju *„print@home* bojanke“ koja sadrži ilustracije predmeta zbirki svih odjela. Na službenom website-u Gradskog muzeja Karlovac posjetitelji su mogli razgledati i „Virtualni muzej karlovačke industrije“.

U sklopu **Dana povijesti na Kliofestu** – festivalu povijesti organizirana su sljedeća virtualna predavanja:

Tatjana Bednjanec i Vedran Šenk, Domovinski rat u Karlovcu - digitalni obrazovni sadržaji za učenike osnovnih i srednjih škola

Ivan Barić, „Karlovačka građanska garda od svojih početaka do današnjih dana“,

Petar Markuš, „Politička situacija u Karlovcu za vrijeme lokalnih izbora 1920. godine“,

Matej Mihalić, „Oružana u Karlovcu, doprinos revalorizaciji i povijesnoj interpretaciji“,

Tatjana Protulipac, „Centralna partizanska bolnica Petrova gora“,

Tatjana Protulipac i Tatjana Vlačić, „Kordun u prošlosti“.

Povodom obilježavanja **Dana antifašističke borbe, te 140. godišnjice rođenja dr. Ivana Ribara i 105. godišnjice rođenja Ive Lole Ribara** održano je virtualno predavanje „Ribari – sudionici jedne epohe“ dr. sc. Alberta Binga s Hrvatskog instituta za povijest o ulozi obitelji Ribar u ratnim i poratnim godinama.

**Dan Muzeja grada Karlovca**

Za Dan Muzeja Grada Karlovca u Gradskom muzeju Karlovac predstavljen je novi vizualni identitet Muzeja grada Karlovca, nova mrežna stranica i 18. izdanje muzejskog časopisa „Glas“.

Za ciklus virtualnih predavanja **Muzejska učionica povijesti**“ izrađen je logo programa, te 45 crteža maskote programa u opremi povijesnih razdoblja, te izrađeni scenariji za 3 virtualne učionice.

**Promocije i prezentacije**

Na 43. međunarodnom sajmu knjige INTERLIBER u okviru 40. izložbe izdavačke djelatnosti hrvatskih muzeja i galerija predstavljena su tri kataloga izložbi stalnih postava novih muzeja u Republici Hrvatskoj, među njima i katalog izložbe stalnog postava Muzeja Domovinskog rata Karlovac – Turanj karlovac 1991. – 1995.

Katalog izložbe „Gledam dodirom“ u izdanju Gradskog muzeja Karlovac imao je prvo javno predstavljanje povodom Međunarodnog dana muzeja u Knjižnici i čitaonici „Bogdana Ogrizovića“ u Zagrebu. U Karlovcu je predstavljanje održano 29. lipnja 2021. na Starom gradu Dubovcu. Predstavili su ga recenzenti doc. dr. Danko Dujmović s Filozofskog fakulteta i mr. sc. Željka Sušić, muzejska savjetnica Tiflološkog muzeja, Marinka Mužar, konzervatorica savjetnica u miru, autorice Lana Bede i Tanja Parlov uz moderatoricu Silvu Tomanić Kiš.

Opširan prilog o izložbi i katalogu objavljen je u časopisu za kulturu, umjetnost i znanost „Vijenac“ i na naslovnici podlista „Inkluzija“. Ministarstvo kulture i medije i Muzejski dokumentacijski centar objavili su medijsku najavu među odabranim vijestima. Recenzije kataloga objavljene su u stručnim časopisima Informatica Museologica i Vijesti konzervatora i muzealaca.

Ministarstvo kulture i medija otkupilo je četvrtinu naklade za narodne knjižnice Republike Hrvatske u kategoriji vrijednih likovnih monografija.

**Posudbe i davanja na uvid**

Realizacija:

|  |  |
| --- | --- |
| Broj uvida/posudbi | Zbirke |
| 30 | Zbirka modernog i suvremenog slikarstva |
| 3 | Zbirka slika 18. i 19. stoljeća |
| 99 | Zbirka crteža |
| 2 | Zbirka slika 18. i 19. stoljeća |
| 1 | Zbirka crteža |
| 1 | Zbirka fotografija, fotografske opreme i pribora |
| 62 | Zbirka razglednica i čestitki |
| 22 | Zbirka fotografija, fotografske opreme i pribora |
| 1 | Zbirka dokumentarne građe |
| 67 | Zbirka fotografija, fotografske opreme i pribora |
| 5 | Zbirka dokumentarne građe |
| 1 | Fototeka NOB-a |
| 1 | Zbirka razglednica i čestitki |
| 1 | Muzejska zbirka Topusko |
| 2 | Muzejska zbirka Topusko |
| 1 | Zbirka antičke građe |
| 1 | Zbirka novovjekovne građe |
| 0 | Etnografski odjel |
| 300 |  |

**Publicistička djelatnost**

Kočevar, Sanda; Čulig, Igor. 2020. Prilog poznavanju povijesti urarstva u Karlovcu u 18. i 19. stoljeću. *Peristil 63/1*. 91-105 (tiskano 2021.)

**Stručno usavršavanje**

Djelatnici Muzeja grada Karlovca sudjelovali su na sljedećim stručnim usavršavanjima u 2021. godini:

webinar INDOAR Museum Webinar by ViewAR, 16. veljače 2021.

**webinar How 2020's Best Museums Created Award-Winning Visitor Experiences** , 25. ožujka 2021.

webinar Identity on the line: Coping with Difficult Heritage: From Historic Facts to Personal Narratives, 8. rujna 2021.

webinar Museums&Social Responsibility – What Comes Next??, 23.-24. rujna 2021.

webinar Museum Connections Inspiration Conference: Re-Growth and Re-Imagination of Exhibitions, 30. rujna 2021.

**stručno predavanje Revizija muzejskih zbirki: zakonski okvir, preporuke i praksa, 6. listopada 2021.**

online radionica Kako postati vidljiv(iji) – promidžba i marketing muzejskih publikacija, 5. studenoga 2021.

webinar Holistic Heritage Impact Assessment Model – Measure the effects of museum activities, 23. studenoga 2021.

online radionica Earthquake Damage Mitigation for Collections, 29. studenoga do 1. prosinca 2021.

Webinari u organizaciji Centra za stalno stručno usavršavanje knjižničara:

Pravilnik za opis i pristup građi u knjižnicama, arhivima i muzejima: objekti kulturne i prirodne baštine, 22. 11. 2021.

Pravilnik za opis i pristup građi u knjižnicama, arhivima i muzejima: stara i rijetka tiskana i rukopisna građa, 30. 11. 2021.

Pravilnik za opis i pristup građi u knjižnicama, arhivima i muzejima: ontologija (imenski prostor), 14. 12. 2021.

Pravilnik za opis i pristup građi u knjižnicama, arhivima i muzejima: likovna građa, 20. 12. 2021.

Tečaj Interpret Europe (u sklopu projekta Fortitude), četrdeset-satni tečaj za 2 polaznika iz Gradskog muzeja Karlovac, stjecanje odgovarajućeg zvanja intrepretatora baštine,10. – 19. rujna 2021.

Stručno predavanje: Revizija muzejskih zbirki: zakonski okvir, preporuke i praksa, Muzejski dokumentacijski centar i Etnografski muzej  u Zagrebu, 6. listopada 2021.

Kreativna Europa - završno događanje kampanje Zamišljeno. Stvoreno. Podijeljeno - on line, 28 travnja 2021.

MDC on line radionica - Dokumentiranje skupina predmeta koji čine cjelinu,30. travnja 2021.

Konferencija "Muzejske čuvaonice – od brige o zbirkama do politike sabiranja" - putem Zooma, 18. i 19. svibnja 2021.

on line info session o natječaju i-Portunus Houses, 26. svibnja 2021.

Kreativna Europa - on line seminar - tema: rad FTOP platforme na kojoj se prijavljuju projekti za sufinanciranje, 27. svibnja 2021.

online info session u organizaciji Europske izvršne agencije za obrazovanje i kulturu (EACEA) zajedno s DG EAC - predstavljeni novi, trenutno otvoreni pozivi, nove mogućnosti financiranja i postupci prijave u okviru programa Kreativna Europa – Kultura, 24. lipnja 2021.

**Stručna predavanja naših djelatnika**

Škrtić, Antonija: *O Karasu, Korenu i Višnji*, izlaganje na znanstveno-stručnom skupu "Karlovački bioetički susreti - zdravlje od rođenja do smrti", 3. 12. 2021.

Ružica Stjepanović, *Prezentacija povijesti Domovinskog rata u Muzeju Domovinskog rata Karlovac – Turanj,* Webinar – Revitalizacija izgubljenog nasljeđa, svibanj 2021.

Božić, Hrvojka: *Počeci bilježenja identiteta ili kako su nastali prvi muzeji, seminar „Baština i identitet“,* Stari grad Dubovac, listopad 2021.

Lana Bede, *Seeing Through Touch*, poster prezentacija ma međunarodnoj konferenciji ICOM CECA, 25.-30. listopada 2021., Lueven, Belgija

U organizaciji udruge SF:ius organizirana je online tribina na temu muzealizacije Narodnooslobodilačke borbe. Cilj je tribine potaknuti širu umjetničku, kustosku, kulturnu i akademsku zajednicu na promišljanje kustoskih pristupa, historizacije i memorijalizacije zbirki iz vremena NOB-a. U okruglom stolu sudjelovale su tri muzejske djelatnice (Aleksandra Brebrih-Slana, direktorica Muzeja narodnog oslobođenja Maribor, predsjednica Slovenske muzejske zajednica, članica upravnog odbora NEMO – Network of European Museum Organisations, Jasmina Uroda Kutlić, ravnateljica Muzeja Moslavine u Kutini i viša kustosica Kulturno-povijesnog odjela i Sanda Kočevar,  muzejska savjetnica Povijesnog odjela Muzeja grada Karlovca koje su predstavile institucionalni kontekst i razmišljanja o mogućnostima, važnosti i perspektivama muzealizacije ostavštine Narodnooslobodilačke borbe. Tribina se održala u sklopu programa “Priče s ruba 2021.”, udruge SF:ius, koji financijski podržava Zaklada Kultura nova.

**Nagrade i priznanja**

**Međunarodna kulturno-turistička nagrada „Plautilla“**

U okviru 6. Međunarodnog kongresa povijesnih gradova održanog 2021. godine Gradskom muzeju Karlovac odlukom je stručnog žirija dodijeljena međunarodna kulturno-turistička nagrada „Plautilla“ za Muzej Domovinskog rata Karlovac – Turanj.

**Međunarodna nagrada Zagreb Design Week 2021**

Nagrada je dodijeljena katalogu izložbe „Gledam dodirom“ (ur. L. Bede, dizajn Rašić+Vrabec) u kategoriji „Dizajn društvenih inovacija“ prema odluci stručnog međunarodnog žirija Festivala Zagreb Design Week u Zagrebu, rujan 2021., a godinu dana ranije nagrađen je izložbeni projekt.

**Povelja 110. br. ZNG/HV Karlovac Gradskom muzeju Karlovac**

**Suradnja**

Otvoreni prema potrebama suvremenosti, oslanjajući se na već postavljenu visoku razinu profesionalnog rada temeljenog na jasno definiranim muzejskim funkcijama i ciljevima dobro izgrađenog dosadašnjeg ugleda dosljedne kulturne ustanove, kod planiranja i provođenja programa, Muzeji surađuju s brojnim pojedincima, stručnjacima različitih područja, ustanovama i udrugama na lokalnoj i nacionalnoj razini realizirajući zajedničke programe i potičući stvaranje produktivnih partnerstava.

Tijekom 2021. godine velika pažnja je posvećena širenju mreže partnerstva s obrazovnim sektorom te je potpisan Ugovor o suradnji s Filozofskim fakultetom Sveučilišta u Rijeci čime smo uspostavili s još jednim dionikom suradnju u djelatnosti visokog obrazovanja. Povezivanjem prakse, teorije i visokog obrazovanja, za studente i polaznike programa cjeloživotnog obrazovanja Fakulteta organizira se izvođenje dijela nastave odnosno stručne prakse u svrhu stjecanja konkretnih praktičnih znanja.

Tijekom 2021. nastavljena je suradnja s našim partnerom Veleučilištem u Karlovcu prvenstveno kroz izvođenje praktične nastave, odnosno stručne prakse pod vodstvom i nadzorom nastavnika uz sudjelovanje stručnih osoba – mentora zaposlenih u Muzejima grada Karlovca.

U 2021. potpisali smo i Sporazum o suradnji s Ekonomsko turističkom školom Karlovac (ETŠ), prvenstveno radi zajedničkog rada zaposlenika dviju ustanova na poslovima: provođenju terenske nastave, provođenju zajedničkih radionica, provođenju zajedničkih istraživanja i objavljivanju rezultata, suradnji na stručnim predavanjima i izlaganjima. Temeljem Sporazuma u Ekonomsko turističkoj školi organizirana Entomološka sekcija koju vodi prof. mentor Marko Šegavić. Suradnja u 2021. godini sastojala se od održanih radionica na temu entomologije, muzeologije i preparacije kukaca.

Pored navedenih, aktivno smo surađivali tijekom 2021. s brojnim ustanovama, organizacijama i udrugama tijekom provođenja programa primjerice:

Muzejske ustanove: Muzejski dokumentacijski centar, Hrvatski prirodoslovni muzej Arheološkim muzej u Zagrebu,  Muzej za umjetnost i obrt, Galerija Klovićevi dvori, Muzej moderne umjetnosti Zagreb, Tiflološki muzej Zagreb, Galerija Prica iz Samobora, Galerija umjetnina grada Slavonskog Broda, Hrvatski povijesni muzej, Etnografski muzej Zagreb, Muzej grada Zagreba, Muzej za umjetnost i obrt, Hrvatski muzej turizma, Gradski muzej Varaždin, Muzej Gacke, Muzej Jastrebarsko, Muzej grada Crikvenice, Muzej grada Koprivnice, Dubrovački muzeji, Hrvatski školski muzej, Muzej Valpovštine, Gradski muzej Požega, Gradski muzej Sisak, Samoborski muzej, Strossmayerova galerija, Pokrajinski muzej Maribor, Moravská galerie Brno, Hrvatski muzej medicine i farmacije HAZU**,** Tehnički muzej Nikola Tesla.

Obrazovne ustanove: Gimnazija Karlovac, Mješovito obrtničko-industrijska škola, Sveučilište u Zadru, Prirodoslovno matematički fakultet u Zagrebu, Glazbena škola Karlovac, osnovne škole grada Karlovca i Dječji vrtić Karlovac.

Ostale ustanove i institucije: Ministarstvo kulture i medija RH/Konzervatorski odjel u Karlovcu, Institut za jezik, Gradska knjižnica „Ivan Goran Kovačić“, Hrvatski restauratorski zavod, Državni arhiv u Karlovcu, Državni arhiv u Zagrebu, Pokrajinski arhiv Maribor, Nacionalna i sveučilišna knjižnica u Zagrebu, Leksikografski zavod Miroslav Krleža, Fototeka i knjižnica Ministarstva kulture i medija, Umetniški kabinet Primož Premzl, Hrvatski institut za povijest, KUC Travno, OB Švarča- dnevna bolnica.

Udruge: Hrvatsko muzejsko društvo, HDLU, Centar za mlade Grabrik, Festival Tolerancije Zagreb, KA MATRIX, ARTERARIJ, Centar za mirovne studije, Romska organizacija mladih, Udruga slijepih USKA, ICOM CECA Hrvatska, Eko Pan, Kliofest, udruga za promicanje kulture povijesti, Društvo za hrvatsku povjesnicu, Hrvatski nacionalni odbor za povijesne znanosti, SF:ius, Udruga pripadnika 110. brigade ZNG/HV, Udruga veterana satnije “Rebels” Udruga Lepeza, lokalna kulturno-umjetnička društva.

Na području promidžbe surađivali smo s: Feel IQM d.o.o., Turistička zajednica Karlovac, Turistička zajednica Karlovačke županije, Trend TV, Karlovački tjednik, Prvi Karlovački radio, Radio Mrežnica, HRT, HRT radio, Ka portal, Phoenix Television, Mediatoolkit d.o.o., Hrvatski katolički radio, Izvan fokusa d.o.o., časopis Meridijani, časopis In Your Pocket, Jutarnji list, Večernji list, PIO d.o., Europlakat d.d. Udruga turističkih vodiča Karlovačke županije Bastion.

Ravnateljica MGK

mr.sc. Hrvojka Božić